02018R0858 — GA — 06.07.2022 — 002.001

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú

►B RIALACHÁN (AE) 2018/858 Ó PHARLAIMINT NA hEORPA AGUS ÓN gCOMHAIRLE an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (Téacs atá ábhartha maidir le LEE) (IO L 151 14.6.2018, lch. 1)

Arna leasú le:









▼B

RIALACHÁN (AE) 2018/858 Ó PHARLAIMINT NA hEORPA AGUS ÓN gCOMHAIRLE

an 30 Bealtaine 2018

maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE

(Téacs atá ábhartha maidir le LEE)







CAIBIDIL I

ÁBHAR, RAON FEIDHME AGUS SAINMHÍNITHE

Airteagal 1

Ábhar

1. Leagtar síos leis an Rialachán seo na forálacha riaracháin agus na ceanglais theicniúla le haghaidh cineálcheadú agus cur ar an margadh gach feithicle nua, gach córais nua, gach comhpháirte nua agus gach aonaid theicniúil ar leithligh nua, dá dtagraítear in Airteagal 2(1), le haghaidh ceaduithe feithicle aonair.

Leagtar síos leis an Rialachán seo freisin na forálacha maidir le páirteanna nó trealamh a chur ar an margadh nó a chur i seirbhís a d'fhéadfadh a bheith ina riosca tromchúiseach do dhea-fheidhmiú córas fíor-riachtanach na bhfeithiclí dá dtagraítear in Airteagal 2(1).

2. Leagtar síos leis an Rialachán seo na ceanglais maidir le faireachas margaidh ar fheithiclí, ar chórais, ar chomhpháirteanna agus ar aonaid theicniúla ar leithligh atá faoi réir a gceadaithe. Leagtar síos leis an Rialachán seo freisin na ceanglais maidir le faireachas margaidh ar pháirteanna agus ar threalamh le haghaidh feithiclí den sórt sin.

Airteagal 2

Raon Feidhme

1. Tá feidhm ag an Rialachán seo maidir le mótarfheithiclí de chatagóir M agus de chatagóir N agus maidir lena gcuid leantóirí de chatagóir O atá ceaptha lena n-úsáid ar bhóithre poiblí, lena n-áirítear na feithiclí agus na leantóirí sin a bhfuil céim amháin nó níos mó ina ndearadh agus ina dtógáil, agus beidh feidhm aige freisin maidir le córais, comhpháirteanna agus aonaid theicniúla ar leithligh, agus maidir le páirteanna agus trealamh, arna ndearadh agus arna dtógáil le haghaidh feithiclí den sórt sin agus a leantóirí.

2. Níl feidhm ag an Rialachán seo maidir leis na feithiclí seo a leanas: (a) feithiclí talmhaíochta agus foraoiseachta, mar atá sainmhínithe i Rialachán (AE) Uimh. 167/2013 ó Pharlaimint na hEorpa agus ón gComhairle ( 1 ); (b) feithiclí dhá nó trí roth agus cuadrothair, mar atá sainmhínithe i Rialachán (AE) Uimh. 168/2013 ó Pharlaimint na hEorpa agus ón gComhairle ( 2 ); (c) Feithiclí snámhaíochta; (d) feithiclí nach bhfuil deartha ná tógtha ná oiriúnaithe lena n-úsáid ach ag na seirbhísí armtha.

3. I gcás na bhfeithiclí seo a leanas, féadfaidh an monaróir iarratas a dhéanamh ar chineálcheadú nó ar cheadú feithicle aonair faoin Rialachán seo, ar choinníoll go gcomhlíonann na feithiclí sin ceanglais an Rialacháin seo: (a) feithiclí atá deartha agus tógtha lena n-úsáid go príomha ar láithreáin tógála nó i gcairéil, nó i saoráidí calafoirt nó aerfoirt; (b) feithiclí atá deartha agus tógtha nó oiriúnaithe lena n-úsáid ag seirbhísí cosanta sibhialta, ag seirbhísí dóiteáin agus ag fórsaí atá freagrach as an ord poiblí a choimeád; (c) aon fheithicil fhéinghluaiste atá deartha agus tógtha go sonrach chun obair a dhéanamh agus nach bhfuil, toisc saintréithe a tógtha, oiriúnach chun paisinéirí ná earraí a iompar, agus nach innealra é atá suite ar fhonnadh mótarfheithicle.

Beidh ceaduithe den sórt sin gan dochar do chur i bhfeidhm Threoir 2006/42/CE ó Pharlaimint na hEorpa agus ón gComhairle ( 3 ).

4. I gcás na bhfeithiclí seo a leanas, féadfaidh an monaróir iarratas a dhéanamh ar cheadú feithicle aonair faoin Rialachán seo: (a) feithiclí atá ceaptha go heisiach le haghaidh rásaíocht ar bhóithre; (b) fréamhshamhlacha feithiclí a úsáidtear ar an mbóthar faoi fhreagracht monaróra chun clár trialach áirithe a fheidhmiú ar choinníoll gur dearadh agus gur tógadh go sonrach iad chun na críche sin.

Airteagal 3

Sainmhínithe

Chun críocha an Rialacháin seo agus chun críocha na ngníomhartha rialála a liostaítear in Iarscríbhinn II, ach amháin má fhoráiltear a mhalairt iontu, tá feidhm ag na sainmhínithe a leanas:

(1) ciallaíonn “cineálcheadú” an nós imeachta trína ndeimhníonn údarás ceadaithe go gcomhlíonann cineál feithicle, cineál córais, cineál comhpháirte nó cineál aonaid theicniúil ar leithligh na forálacha riaracháin ábhartha agus na ceanglais theicniúla ábhartha;

(2) ciallaíonn “cineálcheadú AE” an nós imeachta trína ndeimhníonn údarás ceadaithe go gcomhlíonann cineál feithicle, cineál córais, cineál comhpháirte nó cineál aonaid theicniúil ar leithligh na forálacha riaracháin ábhartha agus na ceanglais theicniúla ábhartha an Rialacháin seo;

(3) ciallaíonn “cineálcheadú náisiúnta” an nós imeachta trína ndeimhníonn údarás ceadaithe go gcomhlíonann cineál feithicle, córais, comhpháirte nó aonaid theicniúil ar leithligh na forálacha riaracháin ábhartha agus na ceanglais theicniúla ábhartha atá leagtha síos i ndlí náisiúnta Ballstáit, ar ceadú é a bhfuil a bhailíocht teoranta do chríoch an Bhallstáit sin;

(4) ciallaíonn “deimhniú ar chineálcheadú” an doiciméad trína ndeimhníonn an t-údarás ceadaithe go hoifigiúil go bhfuil cineál feithicle, córais, comhpháirte nó aonaid theicniúil ar leithligh cineálcheadaithe;

(5) ciallaíonn “deimhniú comhréireachta” an doiciméad arna eisiúint ag an monaróir lena ndeimhnítear go bhfuil feithicil arna táirgeadh i gcomhréir leis an gcineál feithicle atá ceadaithe agus a chomhlíonann gach gníomh rialála a bhí infheidhme ag am a táirgthe;

(6) ciallaíonn “ceadú feithicle aonair” an nós imeachta trína ndeimhníonn údarás ceadaithe go gcomhlíonann feithicil áirithe, bíodh sí uathúil nó ná bíodh, na forálacha riaracháin ábhartha agus na ceanglais theicniúla ábhartha le haghaidh ceadú feithicle aonair AE nó le haghaidh ceadú feithicle aonair náisiúnta;

(7) ciallaíonn “cineálcheadú feithicle ina hiomláine” an nós imeachta trína ndeimhníonn údarás ceadaithe go gcomhlíonann cineál feithicle atá neamhiomlán, iomlán nó lánchríochnaithe na forálacha riaracháin ábhartha agus na ceanglais theicniúla ábhartha;

(8) ciallaíonn “cineálcheadú ilchéimneach” an nós imeachta trína ndeimhníonn údarás ceadaithe amháin nó níos mó go gcomhlíonann cineál feithicle atá neamhiomlán nó lánchríochnaithe, ag brath ar a staid críochnaithe, na forálacha riaracháin ábhartha agus na ceanglais theicniúla ábhartha;

(9) ciallaíonn “cineálcheadú céim ar chéim” an nós imeachta lena mbailítear le chéile, céim ar chéim, tacar iomlán na ndeimhnithe ar chineálcheadú AE nó na ndeimhnithe ar chineálcheadú NA do na córais, do na comhpháirteanna agus do na haonaid theicniúla ar leithligh ar cuid d'fheithicil iad, agus as a leanann, ag an gcéim dheiridh, cineálcheadú feithicle ina hiomláine;

(10) ciallaíonn “cineálcheadú aonchéime” an nós imeachta trína ndeimhníonn údarás ceadaithe, in aon oibríocht amháin, go gcomhlíonann cineál feithicle, córais, comhpháirte nó aonaid theicniúil ar leithligh ina iomláine na forálacha riaracháin ábhartha agus na ceanglais theicniúla ábhartha;

(11) ciallaíonn “cineálcheadú measctha” cineálcheadú céim ar chéim dár baineadh amach cineálcheadú córais amháin nó níos mó le linn na céime deiridh de chineálcheadú na feithicle ina hiomláine, gan gá le deimhnithe ar chineálcheadú AE a eisiúint le haghaidh na gcóras sin;

(12) ciallaíonn “cineálcheadú córais” an nós imeachta trína ndeimhníonn údarás ceadaithe go gcomhlíonann córas na forálacha riaracháin ábhartha agus na ceanglais theicniúla ábhartha;

(13) ciallaíonn “cineálcheadú aonaid theicniúil ar leithligh” an nós imeachta trína ndeimhníonn údarás ceadaithe go gcomhlíonann aonad teicniúil ar leithligh na forálacha riaracháin ábhartha agus na ceanglais theicniúla ábhartha maidir le ceann amháin nó níos mó de na cineálacha feithiclí a shonraítear;

(14) ciallaíonn “cineálcheadú comhpháirte” an nós imeachta trína ndeimhníonn údarás ceadaithe go gcomhlíonann comhpháirt, go neamhspleách ar fheithicil, na forálacha riaracháin ábhartha agus na ceanglais theicniúla ábhartha;

(15) ciallaíonn “feithicil” aon mhótarfheithicil nó a leantóir;

(16) ciallaíonn “mótarfheithicil” aon fheithicil chumhacht-tiomáinte atá deartha agus tógtha le gluaiseacht uaithi féin, ag a bhfuil ceithre roth ar a laghad, atá iomlán, lánchríochnaithe nó neamhiomlán, agus ar mó ná 25 km/h a huasluas dearaidh;

(17) ciallaíonn “leantóir” aon fheithicil neamh-fhéinghluaiste ar rothaí atá deartha agus tógtha le bheith tarraingthe ag mótarfheithicil, ar féidir léi altú ar a laghad timpeall ar ais chothrománach agus ingearach leis an bhfadphlána meánach agus timpeall ar ais chomhthreomhar le fadphlána meánach na mótarfheithicle tarraingthe;

(18) ciallaíonn “córas” cóimeáil feistí arna gcur le chéile chun feidhm shonrach amháin nó níos mó a dhéanamh i bhfeithicil agus atá faoi réir cheanglais an Rialacháin seo nó faoi réir cheanglais aon cheann de na gníomhartha rialála atá liostaithe in Iarscríbhinn II;

(19) ciallaíonn “comhpháirt” feiste atá ceaptha le bheith ina páirt d'fheithicil, ar féidir í a chineálcheadú go neamhspleách ar fheithicil agus atá faoi réir cheanglais an Rialacháin seo nó faoi réir cheanglais aon cheann de na gníomhartha rialála atá liostaithe in Iarscríbhinn II i gcás ina dtugtar foráil shonrach sa ghníomh sonrach rialála chuige sin;

(20) ciallaíonn “aonad teicniúil ar leithligh” feiste atá ceaptha le bheith ina páirt d'fheithicil is féidir a chineálcheadú ar leithligh, ach ar cineálcheadú é sin nach mbaineann ach le cineál sonraithe d'fheithicil amháin nó níos mó, agus atá faoi réir cheanglais an Rialacháin seo nó faoi réir cheanglais aon cheann de na gníomhartha rialála atá liostaithe in Iarscríbhinn II i gcás ina dtugtar foráil shonrach sa ghníomh sonrach rialála chuige sin;

(21) ciallaíonn “páirteanna” earraí a úsáidtear chun feithicil a chóimeáil, a dheisiú agus a chothabháil, mar aon le páirteanna spártha;

(22) ciallaíonn “trealamh” aon earraí, seachas páirteanna, is féidir a chur le feithicil nó a shuiteáil ar fheithicil;

(23) ciallaíonn “páirteanna spártha” earraí atá le suiteáil i bhfeithicil nó ar fheithicil chun ionad páirteanna bunaidh den fheithicil sin a ghabháil, lena n-áirítear earraí a bhfuil gá leo chun an fheithicil a úsáid, cé is moite de bhreosla;

(24) ciallaíonn “bonnfheithicil” aon fheithicil a úsáidtear ag an gcéim thosaigh de chineálcheadú ilchéimneach;

(25) ciallaíonn “feithicil neamhiomlán” aon fheithicil ar gá céim chríochnaithe amháin eile, ar a laghad, a dhéanamh uirthi chun ceanglais theicniúla ábhartha an Rialacháin seo a chomhlíonadh;

(26) ciallaíonn “feithicil lánchríochnaithe” feithicil ar toradh í ar an gcineálcheadú ilchéimneach agus a chomhlíonann ceanglais theicniúla ábhartha an Rialacháin seo;

(27) ciallaíonn “feithicil iomlán” feithicil nach gá a chríochnú d'fhonn ceanglais theicniúla ábhartha an Rialacháin seo a chomhlíonadh;

(28) ciallaíonn “feithicil ceann sraithe” feithicil ar cuid de stoc í agus nach féidir a chur ar fáil ar an margadh, a chlárú ná a chur i seirbhís, nó nach féidir sin a dhéanamh a thuilleadh, de thoradh teacht i bhfeidhm ceanglas teicniúil nua nár cineálcheadaíodh ina leith í;

(29) ciallaíonn “feithicil breosla ailtéarnaigh” feithicil a ceapadh chun bheith in ann oibriú le cineál amháin breosla ar a laghad atá gásach ag teocht atmaisféarach agus ag brú atmaisféarach nó le breosla a dhíorthaítear ó fhoinsí de chineál ola neamh-mhianraí den chuid is mó;

(30) ciallaíonn “feithicil a tháirgtear i sraitheanna beaga” cineál feithicle nach sáraíonn an líon aonad di a chuirtear ar fáil ar an margadh, a chláraítear nó a chuirtear i seirbhís na teorainneacha cainníochtúla bliantúla atá leagtha síos in Iarscríbhinn V;

(31) ciallaíonn “feithicil shainchuspóireach” feithicil de chatagóirí M, N nó O ag a bhfuil sainghnéithe teicniúla sonracha lena gcuirtear ar a cumas feidhm a dhéanamh a dteastaíonn córacha speisialta nó trealamh speisialta lena haghaidh;

(32) ciallaíonn “cineál feithicle” grúpa áirithe feithiclí ag a bhfuil na gnéithe atá sonraithe i gCuid B d'Iarscríbhinn I, ar a laghad, lena n-áirítear grúpa feithiclí inar gcuimsítear malartuithe agus leaganacha dá dtagraítear inti;

(33) ciallaíonn “leathleantóir” feithicil a tharraingítear a bhfuil a hacastóir nó a hacastóirí suite taobh thiar de mheáchanlár na feithicle (má tá ualach cothrom inti), agus a bhfuil feiste ceangailte ina trealamh aici lenar féidir fórsaí cothrománacha agus ingearacha a thraschur chuig an bhfeithicil atá á tharraingt.

(34) ciallaíonn “faireachas margaidh” na gníomhaíochtaí agus na bearta a dhéanann na húdaráis um fhaireachas margaidh, lena áirithiú go gcomhlíonann feithiclí, comhpháirteanna agus aonaid theicniúla ar leithligh, chomh maith le páirteanna agus trealamh a chuirtear ar fáil ar an margadh, na ceanglais atá leagtha amach i reachtaíocht chomhchuibhiúcháin ábhartha an Aontais agus nach bhfuil siad ina mbaol don tsláinte, don tsábháilteacht, don chomhshaol ná d'aon ghné eile de chosaint an leasa phoiblí;

(35) ciallaíonn “údarás um fhaireachas margaidh” an t-údarás náisiúnta atá freagrach as faireachas margaidh a dhéanamh ar chríoch an Bhallstáit;

(36) ciallaíonn “údarás ceadaithe” údarás Ballstáit, ar thug an Ballstát sin fógra don Choimisiún faoi, atá inniúil maidir le gach gné de chineálcheadú feithicle, córais, comhpháirte nó aonaid theicniúil ar leithligh nó leis an gceadú feithicle aonair, maidir leis an bpróiseas údaraithe i gcomhair páirteanna agus trealaimh, maidir le deimhnithe ceadaithe a eisiúint agus, más iomchuí, iad a tharraingt siar nó a dhiúltú, maidir le gníomhú mar phointe teagmhála d'údaráis cheadaithe na mBallstát eile, maidir leis na seirbhísí teicniúla a ainmniú agus maidir lena áirithiú go gcomhlíonann an monaróir na hoibleagáidí i leith comhréireachta táirgeachta;

(37) ciallaíonn “údarás náisiúnta” údarás ceadaithe nó aon údarás eile a bhfuil baint aige le faireachas margaidh, rialú teorann nó clárú i mBallstát, agus atá freagrach as na nithe sin, i ndáil le feithiclí, córais, comhpháirteanna, aonaid theicniúla ar leithligh, páirteanna ar leithligh nó trealamh ar leithligh;

(38) ciallaíonn “seirbhís theicniúil” eagraíocht nó comhlacht arna ainmniú ag údarás ceadaithe ina saotharlann tástála chun tástálacha a dhéanamh, nó ina comhlacht measúnaithe comhréireachta chun an measúnú tosaigh agus tástálacha nó cigireachtaí eile a dhéanamh;

(39) ciallaíonn “comhlacht creidiúnaithe náisiúnta” comhlacht creidiúnaithe náisiúnta mar a shainmhínítear éi bpointe (11) d'Airteagal 2 de Rialachán (CE) Uimh. 765/2008;

(40) ciallaíonn “monaróir” duine nádúrtha nó dlítheanach atá freagrach as gach gné de chineálcheadú feithicle, córais, comhpháirte nó aonaid theicniúil ar leithligh, nó as an gceadú feithicle aonair, nó as an bpróiseas údaraithe le haghaidh páirteanna agus trealaimh, as comhréireacht táirgeachta a áirithiú agus as cúrsaí faireachais margaidh i dtaobh na feithicle, an chórais, na comhpháirte, an aonaid theicniúil ar leithligh, na páirte nó an trealaimh sin atá táirgthe, is cuma cé acu atá nó nach bhfuil an duine sin rannpháirteach go díreach i ngach céim de dhearadh agus de thógáil na feithicle, an chórais, na comhpháirte nó an aonaid theicniúil ar leithligh lena mbaineann;

(41) ciallaíonn “ionadaí monaróra” aon duine nádúrtha nó dlítheanach atá bunaithe san Aontas agus atá ceaptha go hiomchuí ag an monaróir chun a bheith ina ionadaí thar ceann an mhonaróra os comhair an údaráis ceadaithe nó os comhair an údaráis um fhaireachas margaidh agus chun gníomhú thar ceann an mhonaróra i leith ábhair atá cumhdaithe ag an Rialachán seo;

(42) ciallaíonn “allmhaireoir” duine nádúrtha nó dlítheanach atá bunaithe san Aontas a dhéanann feithicil, córas, comhpháirt, aonad teicniúil ar leithligh, páirt nó trealamh a monaraíodh i dtríú tír a chur ar an margadh;

(43) ciallaíonn “dáileoir” déileálaí nó aon duine eile nádúrtha nó dlítheanach sa slabhra soláthair, seachas an monaróir agus an t-allmhaireoir, a chuireann feithicil, córas, comhpháirt, aonad teicniúil ar leithligh, páirt nó trealamh ar fáil ar an margadh;

(44) ciallaíonn “oibreoir eacnamaíoch” an monaróir, ionadaí an mhonaróra, an t-allmhaireoir nó an dáileoir;

(45) ciallaíonn “oibreoir neamhspleách” duine nádúrtha nó dlítheanach, seachas déileálaí údaraithe nó deisitheoir údaraithe, atá páirteach go díreach nó go hindíreach i ndeisiú agus i gcothabháil feithiclí, agus áirítear leis deisitheoirí, monaróirí nó dáileoirí trealaimh deisiúcháin, uirlisí nó páirteanna spártha, mar aon le foilsitheoirí faisnéise teicniúla, clubanna gluaisteán, oibreoirí cabhrach ar thaobh an bhóthair, oibreoirí a thairgeann seirbhísí cigireachta agus tástála, oibreoirí a thairgeann oiliúint do shuiteálaithe, do mhonaróirí agus do dheisitheoirí trealaimh le haghaidh feithiclí breosla ailtéarnaigh; ina theannta sin, ciallaíonn sé deisitheoirí, déileálaithe agus dáileoirí údaraithe atá rannpháirteach i gcóras dáiliúcháin monaróra feithicle áirithe sa mhéid go bhfuil siad ag soláthar seirbhísí deisithe agus cothabhála le haghaidh feithiclí nach bhfuil siad rannpháirteach i gcóras dáiliúcháin mhonaróir na feithicle ina dtaobh;

(46) ciallaíonn “deisitheoir údaraithe” duine nádúrtha nó dlítheanach a sholáthraíonn seirbhísí deisithe agus cothabhála le haghaidh feithiclí agus a oibríonn laistigh de chóras dáiliúcháin an mhonaróra;

(47) ciallaíonn “deisitheoir neamhspleách” duine nádúrtha nó dlítheanach a sholáthraíonn seirbhísí deisithe agus cothabhála le haghaidh feithiclí agus nach n-oibríonn laistigh de chóras dáiliúcháin an mhonaróra;

(48) ciallaíonn “faisnéis faoi dheisiú agus faoi chothabháil feithiclí” an fhaisnéis ar fad, lena n-áirítear gach leasú agus forlíonadh ina dhiaidh sin a ghabhann leis, is gá chun feithicil a dhiagnóisiú agus a sheirbhísiú agus cigireacht a dhéanamh uirthi, í a ullmhú le haghaidh tástáil ródacmhainneachta, feithicil a dheisiú, a athchlárú nó a atúsú, nó an fhaisnéis is gá chun ciantacaíocht dhiagnóiseach a thabhairt i leith feithicle nó chun páirteanna agus trealamh a fheistiú ar fheithicil, ar faisnéis í a sholáthraíonn an monaróir dá chomhpháirtithe údaraithe, dá dhéileálaithe údaraithe agus dá dheisitheoirí údaraithe nó a úsáideann an monaróir chun críocha deisithe agus cothabhála;

(49) ciallaíonn “faisnéis dhiagnóiseach ar bord (DAB) feithicle” an fhaisnéis a ghintear le córas atá ar bord feithicle nó atá ceangailte d'inneall, agus atá in ann mífheidhm a bhrath agus, nuair is féidir sin, atá in ann an mhífheidhm a fhógairt le córas foláirimh, atá in ann an réimse a shainaithint inar dealraitheach an mhífheidhm a bheith trí bhíthin faisnéis a stóráiltear i gcuimhne ríomhaire, agus atá in ann an fhaisnéis sin a chur in iúl go seachtrach;

(50) ciallaíonn “cur ar an margadh” feithicil, córas, comhpháirt, aonad teicniúil ar leithligh, páirt nó trealamh a chur ar fáil den chéad uair san Aontas;

(51) ciallaíonn “cur ar fáil ar an margadh” aon soláthar feithicle, córais, comhpháirte, aonaid theicniúil ar leithligh, páirte nó trealaimh lena ndáileadh nó lena n-úsáid ar an margadh, mar chuid de ghníomhaíocht tráchtála, bíodh sé sin ar íocaíocht nó in aisce;

(52) ciallaíonn “cur i seirbhís” an chéadúsáid san Aontas, chun na críche dar ceapadh iad, a bhaintear as feithicil, córas, comhpháirt, aonad teicniúil ar leithligh, páirt nó trealamh;

(53) ciallaíonn “clárú” údarú riaracháin a thabhairt d'fheithicil cheadaithe dul i seirbhís i dtrácht bóthair arb é atá ann an fheithicil sin a shainaithint agus sraithuimhir a eisiúint di, rud dá ngairtear “cláruimhir”, bíodh sé sin ar bhonn buan nó ar bhonn sealadach;

(54) ciallaíonn “modh tástála fíorúla” ionsamhlúcháin ar ríomhaire, lena n-áirítear ríomhanna, lena léiriú go gcomhlíonann feithicil, córas, comhpháirt nó aonad teicniúil ar leithligh ceanglais theicniúla gnímh rialála atá liostaithe in Iarscríbhinn II gan gá le feithicil fhisiciúil, córas fisiciúil, comhpháirt fhisiciúil nó aonad teicniúil ar leithligh fisiciúil a úsáid;

(55) ciallaíonn “ceanglais mhalartacha” forálacha riaracháin agus ceanglais theicniúla a bhfuil sé d'aidhm leo a áirithiú gurb ann do leibhéal sábháilteachta feidhmiúla, leibhéal cosanta don chomhshaol agus leibhéal sábháilteachta ceirde atá coibhéiseach a mhéid is féidir go praiticiúil leis an leibhéal dá bhforáiltear i gceann amháin nó níos mó de na gníomhartha rialála atá liostaithe in Iarscríbhinn II;

(56) ciallaíonn “measúnú ar an láthair” fíorú arna dhéanamh in áitreabh na seirbhíse teicniúla nó in áitreabh ceann dá fochonraitheoirí nó dá fochuideachtaí;

(57) ciallaíonn “measúnú faireachais ar an láthair” gnáthmheasúnú tréimhsiúil ar an láthair nach é an measúnú ar an láthair a dhéantar do chéad ainmniúchán na seirbhíse teicniúla nó ceann dá fochonraitheoirí nó dá fochuideachtaí é ná an measúnú ar an láthair a dhéantar d'athnuachan an ainmniúcháin sin;

(58) ciallaíonn “dáta monaraithe na feithicle” an dáta ar ar cuireadh bailchríoch ar mhonarú na feithicle i gcomhréir leis an gceadú a fuair an monaróir.

Airteagal 4

Catagóirí feithiclí

1. Chun críocha an Rialacháin seo, beidh feidhm ag na catagóirí feithiclí seo a leanas: (a) Cuimsíonn catagóir M mótarfheithiclí atá deartha agus tógtha go príomha le paisinéirí agus a gcuid bagáiste a iompar, roinnte sna ranna seo a leanas: (i) Catagóir M1 : mótarfheithiclí nach bhfuil níos mó ná ocht gcinn d'ionaid suí iontu de bhreis ar ionad suí an tiománaí agus gan spás do phaisinéirí ina seasamh, beag beann ar cibé an bhfuil an líon ionad suí teoranta sa dóigh nach bhfuil ach ionad suí an tiománaí ann; (ii) Catagóir M2 : mótarfheithiclí ina bhfuil níos mó ná ocht gcinn d'ionaid suí de bhreis ar ionad suí an tiománaí agus nach mó ná 5 thona a n-uasmhais, beag beann ar cibé an bhfuil spás do phaisinéirí ina seasamh a bheith sna feithiclí sin; agus (iii) Catagóir M3 : mótarfheithiclí ina bhfuil níos mó ná ocht gcinn d'ionaid suí de bhreis ar ionad suí an tiománaí agus ar mó ná 5 thona a n-uasmhais, beag beann ar cibé an bhfuil spás do phaisinéirí ina seasamh a bheith sna feithiclí sin; (b) Cuimsíonn catagóir N mótarfheithiclí atá deartha agus tógtha go príomha le hearraí a iompar, roinnte sna ranna seo a leanas: (i) Catagóir N1 : mótarfheithiclí nach mó ná 3.5 tona a n-uasmhais; (ii) Catagóir N2 : mótarfheithiclí ar mó ná 3.5 tona a n-uasmhais ach nach mó ná 12 thona í; agus (iii) Catagóir N3 : mótarfheithiclí ar mó ná 12 thona a n-uasmhais; (c) Cuimsíonn catagóir O leantóirí, roinnte sna ranna seo a leanas: (i) Catagóir O1 : leantóirí nach mó ná 0,75 tona a n-uasmhais; (ii) Catagóir O2 : leantóirí ar mó ná 0,75 tona a n-uasmhais ach nach mó ná 3,5 tona í; (iii) Catagóir O3 : leantóirí ar mó ná 3,5 tona a n-uasmhais ach nach mó ná 10 tona í; agus (iv) Catagóir O4 : leantóirí ar mó ná 10 dtona a n-uasmhais.

2. Na critéir le haghaidh feithiclí, cineálacha feithiclí, malartuithe agus leaganacha a chatagóiriú, leagtar amach in Iarscríbhinn I iad.

Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 82, lena leasaítear Iarscríbhinn I maidir leis na cineálacha feithiclí agus na cineálacha cabhalra chun dul chun cinn teicniúil a chur san áireamh.







CAIBIDIL II

OIBLEAGÁIDÍ GINEARÁLTA

Airteagal 5

Ceanglais theicniúla

1. Comhlíonfaidh feithiclí, córais, comhpháirteanna agus aonaid theicniúla ar leithligh ceanglais na ngníomhartha rialála atá liostaithe in Iarscríbhinn II.

2. Feithiclí, córais, comhpháirteanna agus aonaid theicniúla ar leithligh, measfar nach gcomhlíonann siad an Rialachán seo sna cásanna seo a leanas ach go háirithe: (a) más rud é go n-imíonn siad, níos mó ná mar a cheadaítear leis an ngníomh rialála ábhartha, ó na mionsonraí atá sna deimhnithe ar chineálcheadú AE agus sna ceangaltáin a ghabhann leo nó ó na mionsonraí tuairisciúla sna tuarascálacha tástála; (b) i gcás nár comhlíonadh, faoi na coinníollacha uile a leagtar síos sa ghníomh rialála ábhartha, na critéir feidhmíochta nó na luachanna teorann le haghaidh táirgeadh sraithe a leagtar amach sa ghníomh rialála ábhartha; (c) más rud é nach bhfuil aon fhaisnéis, arna tabhairt ag an monaróir sa doiciméad faisnéise, in-atáirgthe faoi na coinníollacha uile a leagtar amach sa ghníomh rialála ábhartha ag na húdaráis cheadaithe, ag na húdaráis um fhaireachas margaidh nó ag an gCoimisiún.

Ní chuirfear san áireamh agus measúnú a dhéanamh ar an gcomhlíonadh chun críocha na míre seo ach seiceálacha, tástálacha, cigireachtaí agus measúnuithe a dhéanann údaráis cheadaithe, údaráis um fhaireachas margaidh nó an Coimisiún nó a chuirtear i gcrích thar ceann na n-údarás sin nó thar ceann an Choimisiúin.

3. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 82, lena leasaítear Iarscríbhinn II d'fhonn forbairtí teicneolaíochta agus rialála a chur san áireamh trí thagairtí do na gníomhartha rialála a thabhairt isteach agus a thabhairt cothrom le dáta, ar gníomhartha iad ina bhfuil na ceanglais nach mór d'fheithiclí, do chórais, do chomhpháirteanna agus d'aonaid theicniúla ar leithligh a chomhlíonadh.

Airteagal 6

Oibleagáidí na mBallstát

1. Déanfaidh na Ballstáit a n-údaráis cheadaithe féin agus a n-údaráis um fhaireachas margaidh féin a bhunú nó a ainmniú. Tabharfaidh na Ballstáit fógra don Choimisiún faoi bhunú agus faoi cheapadh na n-údarás sin.

Áireofar san fhógra sin ainm na n-údarás sin, a seoladh, lena n-áirítear a seoladh ríomhphoist, agus a réimsí freagrachta. Foilseoidh an Coimisiún ar a shuíomh gréasáin liosta de na húdaráis cheadaithe agus de na húdaráis um fhaireachas margaidh, mar aon lena gcuid sonraí teagmhála.

Áiritheoidh na Ballstáit go gcloífidh a n-údaráis cheadaithe féin agus a n-údaráis um fhaireachas margaidh féin le deighilt dhocht ó thaobh ról agus freagrachtaí de agus go bhfeidhmeoidh siad go neamhspleách ar a chéile. Féadfaidh na húdaráis sin a bheith laistigh den eagraíocht chéanna ar choinníoll go mbainistítear a gcuid gníomhaíochtaí go neamhspleách mar chuid de struchtúr ar leithligh.

2. Aon Bhallstát ina bhfuil níos mó ná údarás ceadaithe amháin atá freagrach as ceadú feithiclí, lena n-áirítear ceadú feithicle aonair, ainmneoidh sé ceann acu a bhfuil an inniúlacht aige le cineálcheaduithe a eisiúint mar an t-údarás ceadaithe aonair atá freagrach as faisnéis a mhalartú le húdaráis cheadaithe Ballstát eile, chun críocha Airteagal 11 agus leis na hoibleagáidí a leagtar amach i gCaibidil XV a chomhlíonadh.

3. Aon Bhallstát ina bhfuil níos mó ná údarás amháin um fhaireachas margaidh freagrach as faireachas margaidh, déanfaidh sé ceann acu a ainmniú mar an t-údarás aonair um fhaireachas margaidh atá freagrach as an malartú faisnéise leis na húdaráis um fhaireachas margaidh de chuid Ballstát eile chun críche Airteagal 11.

4. Ní cheadóidh na Ballstáit na feithiclí, na córais, na comhpháirteanna agus na haonaid theicniúla ar leithligh a chur ar an margadh, a chlárú nó a chur i seirbhís ach iad sin a chomhlíonann an Rialachán seo.

5. Ní chuirfidh na Ballstáit toirmeasc, srian ná bac ar fheithiclí, ar chórais, ar chomhpháirteanna ná ar aonaid theicniúla ar leithligh a chomhlíonann an Rialachán seo a chur ar an margadh, a chlárú nó a chur i seirbhís, ach amháin sna cásanna dá bhforáiltear i gCaibidil XI.

De mhaolú ar an gcéad fhomhír den mhír seo, féadfaidh na Ballstáit a chinneadh gan cead a thabhairt feithiclí a bheith i gcúrsaíocht ar an mbóthar, a chur ar an margadh, a chlárú nó a chur i seirbhís, ar feithiclí iad atá cineálcheadaithe i gcomhréir leis an Rialachán seo, ach a sháraíonn na toisí comhchuibhithe, na meáchain chomhchuibhithe agus na hualaigh acastóra chomhchuibhithe atá leagtha síos in Iarscríbhinn I de Threoir 96/53/CE ( 4 ).

6. Déanfaidh na Ballstáit faireachas margaidh agus rialuithe a eagrú agus a chur i gcrích ar fheithiclí, ar chórais, ar chomhpháirteanna agus ar aonaid theicniúla ar leithligh a thagann isteach sa mhargadh, i gcomhréir leis an Rialachán seo agus le Caibidil III de Rialachán (CE) Uimh. 765/2008.

7. Déanfaidh na Ballstáit na bearta is gá chun go mbeidh údaráis um fhaireachas margaidh, má mheasann siad go bhfuil sé riachtanach agus iomchuí, i dteideal dul isteach in áitreabh oibreoirí eacnamaíocha atá ar a gcríoch agus samplaí d'fheithiclí, de chórais, de chomhpháirteanna agus d'aonaid theicniúla ar leithligh a thógáil atá riachtanach chun críocha tástála comhlíontachta.

8. Déanfaidh na Ballstáit athbhreithniú agus measúnú go tráthrialta ar fheidhmiú a gcuid gníomhaíochtaí cineálcheadaithe. Déanfar na hathbhreithnithe agus na measúnuithe sin gach 5 bliana ar a laghad agus cuirfear a dtorthaí in iúl don Choimisiún agus don Fhóram um Malartú Faisnéise maidir le Forfheidhmiú dá dtagraítear in Airteagal 11 (“an Fóram”).

Na torthaí a bheidh ar athbhreithnithe agus ar mheasúnuithe tráthrialta, cuirfidh an Ballstát achoimre ar na torthaí sin ar fáil don phobal.

Cuirfidh na Ballstáit tuarascáil chuig an gCoimisiún, agus chuig an bhFóram faoin gcaoi a dtugann siad aghaidh ar aon mholtaí dá dtagraítear in Airteagal 11(5) arna n-eisiúint ag an bhFóram.

9. Déanfaidh na Ballstáit athbhreithniú agus measúnuithe go tráthrialta ar fheidhmiú a gcuid gníomhaíochtaí faireachais margaidh. Déanfar na hathbhreithnithe agus na measúnuithe sin gach 4 bliana ar a laghad agus cuirfear a dtorthaí in iúl don Choimisiún agus don Fhóram.

Na torthaí a bheidh ar athbhreithnithe agus ar mheasúnuithe tráthrialta, cuirfidh an Ballstát achoimre ar na torthaí sin ar fáil don phobal.

Cuirfidh na Ballstáit tuarascáil chuig an gCoimisiún, agus chuig an bhFóram faoin gcaoi a dtugann siad aghaidh ar aon mholtaí dá dtagraítear in Airteagal 11(5) arna n-eisiúint ag an bhFóram.

10. Féadfaidh an Coimisiún gníomhartha cur chun feidhme a ghlacadh lena leagtar síos na critéir chomhchoiteanna maidir le formáid an tuairiscithe a dhéanfar ar an athbhreithniú agus ar na measúnuithe dá dtagraítear i mír 8 agus i mír 9 den Airteagal seo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2).

Airteagal 7

Oibleagáidí na n-údarás ceadaithe

1. Is iad na feithiclí, na córais, na comhpháirteanna agus na haonaid theicniúla ar leithligh a chomhlíonann an Rialachán seo, agus iad sin amháin, a cheadóidh na húdaráis cheadaithe.

2. Feidhmeoidh na húdaráis cineálcheadaithe a gcuid dualgas go neamhspleách agus go neamhchlaonta. Urramóidh siad an rúndacht chun rúin tráchtála a chosaint faoi réir an oibleagáid atá leagtha síos in Airteagal 9(4) faisnéis a chur ar fáil don Choimisiún agus faoi réir ceanglais eile is infheidhme a leagtar síos i ndlí an Aontais chun leasanna na n-úsáideoirí san Aontas a chosaint, ar ceanglais maidir le nochtadh iad.

Comhoibreoidh údaráis cheadaithe le chéile, go héifeachtúil agus go héifeachtach, agus déanfaidh siad faisnéis atá ábhartha dá ról agus dá bhfeidhmeanna a chomhroinnt.

3. Chun go bhféadfaidh na húdaráis um fhaireachas margaidh seiceálacha a dhéanamh, cuirfidh údaráis cheadaithe an fhaisnéis is gá ar fáil do na húdaráis um fhaireachas margaidh, ar faisnéis í a bhaineann le cineálcheadú na bhfeithiclí, na gcóras, na gcomhpháirteanna agus na n-aonad teicniúil ar leithligh atá faoi réir seiceálacha fíoraithe comhlíontachta. Áireofar san fhaisnéis sin ar a laghad an fhaisnéis atá sa deimhniú ar chineálcheadú AE agus sna ceangaltáin a ghabhann leis agus dá dtagraítear in Airteagal 28(1). Soláthróidh údaráis cheadaithe an fhaisnéis sin do na húdaráis um fhaireachas margaidh gan aon mhoill mhíchuí.

4. I gcás inar cuireadh údarás ceadaithe ar an eolas i gcomhréir le Caibidil XI go meastar i leith feithicle, córais, comhpháirte nó aonaid theiniúil ar leithligh gur gur ábhar riosca thromchúisigh nó neamhchomhlíontachta é nó í, déanfaidh sé gach beart is gá chun an ceadú a deonaíodh a athbhreithniú agus, más iomchuí, an cineálcheadú a cheartú nó a tharraingt siar de réir chúiseanna agus thromchúis na himeachta ó na sonraí.

Airteagal 8

Oibleagáidí na n-údarás um fhaireachas margaidh

1. Déanfaidh údaráis um fhaireachas margaidh seiceáil rialta lena fhíorú go bhfuil feithiclí, córas, comhpháirteanna agus aonaid theicniúla ar leithligh ag comhlíonadh na gceanglas ábhartha. Beidh scála na seiceálacha sin leordhóthanach, agus déanfar iad trí bhíthin seiceálacha ar dhoiciméid agus, i gcás inarb iomchuí, tástálacha sa tsaotharlann agus tástálacha ar an mbóthar le samplaí atá suntasach ó thaobh staidrimh de.

Agus na seiceálacha sin á ndéanamh acu, tabharfaidh na húdaráis um fhaireachas margaidh aird ar an méid seo a leanas:

(a) prionsabail sheanbhunaithe an mheasúnaithe riosca;

(b) gearáin réasúnaithe; agus

(c) aon fhaisnéis ábhartha eile, lena n-áirítear an fhaisnéis a mhalartófar san Fhóram agus aon torthaí tástála a fhoilsíonn tríú páirtíthe aitheanta a chomhlíonann na ceanglais a leagtar síos leis na gníomhartha cur chun feidhme dá dtagraítear in hAirteagal 13(10).

2. Gan dochar do mhír 1, déanfaidh údaráis um fhaireachas margaidh gach Ballstáit líon íosta tástálacha a chur i gcrích uair, ar a laghad, ar fheithiclí in aghaidh na bliana. Is éard a bheidh i gceist leis an líon íosta tástálacha sin in aghaidh an Bhallstáit tástáil amháin i gcás gach 40 000 mótarfheithicil nua a cláraíodh sa Bhallstát i gcaitheamh na bliana roimhe sin, ach ní dhéanfar níos lú ná cúig thástáil.

Fíorófar le gach tástáil go gcomhlíontar na gníomhartha rialála is infheidhme a liostaítear in Iarscríbhinn II.

3. Na húdaráis um fhaireachas margaidh a dhéanann níos mó na cúig thástáil in aghaidh na bliana, déanfaidh siad ar a laghad 20 % den líon íosta tástálacha ar thástálacha a bhaineann le hastaíochtaí agus a bheidh inchomparáide i bhfoirm tástálacha cineálcheadaithe lena gcumhdaítear na ceanglais uile a bhaineann le hastaíochtaí agus a bheidh infheidhme maidir leis an gcineál a thástáiltear a leagtar síos sna gníomhartha rialála a liostaítear in Iarscríbhinn II.

4. Féadfaidh an t-údarás um fhaireachas margaidh i mBallstát amháin teacht ar chomhaontú leis an údarás um fhaireachas margaidh i mBallstát eile go ndéanfaidh an an t-údarás um fhaireachas margaidh sa Bhallstát eile sin na tástálacha a cheanglaítear faoi mhír 2 agus faoi mhír 3.

5. Féadfaidh an t-údarás um fhaireachas margaidh i mBallstát amháin teacht ar chomhaontú leis an gCoimisiún go ndéanfaidh an Coimisiún tástálacha a cheanglaítear faoi mhír 3 ar chostas an Bhallstáit sin. Aon tástálacha a dhéantar faoin mír seo, áireofar iad sa líon íosta tástálacha a cheanglaítear faoi mhír 2.

6. Ullmhóidh gach Ballstát forléargas cuimsitheach, gach bliain, ar na seiceálacha faireachais margaidh atá beartaithe aige agus cuirfidh sé faoi bhráid an Fhóraim é tráth nach déanaí ná an 1 Márta.

7. Gach dhá bhliain, ullmhóidh gach Ballstát tuarascáil ar thorthaí na seiecálacha fíoraithe comhlíontachta a rinne siad sa dá bhliain roimhe sin. Cuirfear an tuarascáil sin faoi bhráid an Fhóraim faoin 30 Meán Fómhair an bhliain tar éis dheireadh na tréimhse 2 bhliain lena mbaineann.

8. Cuirfidh na húdaráis um fhaireachas margaidh ceanglas ar oibreoirí an doiciméadacht sin, an fhaisnéis sin agus na sonraíochtaí teicniúla eile sin, lena n-áirítear rochtain ar bhogearraí agus ar algartaim, a mheasann na húdaráis a bheith riachtanach chun na gníomhaíochtaí faireachais mhargaidh a dhéanamh, a chur ar fáil do na húdaráis.

9. I gcás feithiclí, córais, comhpháirteanna agus aonaid theicniúla ar leithligh atá cineálcheadaithe, tabharfaidh na húdaráis um fhaireachas margaidh aird chuí ar na deimhnithe comhréireachta, ar na marcanna cineálcheadaithe nó ar na deimhnithe cineálcheadaithe a chuirfidh oibreoirí eacnamaíocha faoina mbráid.

10. Déanfaidh na húdaráis um fhaireachas margaidh bearta iomchuí chun úsáideoirí ar chríocha a mBallstát a chur ar an airdeall, laistigh de thréimhse ama leordhóthanach, maidir le guaiseacha a bheidh sainaitheanta acu nó ag an gCoimisiún agus a bhaineann le haon fheithicil, córas, comhpháirt nó aonad teicniúil ar leithligh ionas go gcoiscfear nó go laghdófar an riosca go dtarlóidh díobháil nó damáiste de shaghas eile, lena n-áirítear tríd an bhfaisnéis a chur ar fáil ar shuíomh gréasáin an údaráis um fhaireachas margaidh freisin.

Comhoibreoidh na húdaráis um fhaireachas margaidh le hoibreoirí eacnamaíocha maidir le gníomhartha a d'fhéadfadh cosc a chur ar na rioscaí nó na rioscaí a laghdú i dtaca le feithiclí, córais, comhpháirteanna nó aonaid theicniúla ar leithligh a chuir na hoibreoirí sin ar fáil ag.

11. Nuair a chinnfidh na húdaráis um fhaireachas margaidh i mBallstát amháin feithicil, córas, comhpháirt nó aonad teicniúil ar leithligh i gcomhréir le Caibidil XI, a tharraingt siar ón margadh, cuirfidh siad an méid sin in iúl don oibreoir eacnamaíoch lena mbaineann agus don údarás cineálcheadaithe ábhartha.

12. Déanfaidh na húdaráis um fhaireachas margaidh a gcuid dualgas go neamhspleách agus go neamhchlaonta. Urramóidh siad an rúndacht chun rúin tráchtála a chosaint faoi réir an oibleagáid a leagtar síos in Airteagal 9(4) faisnéis a chur ar fáil don Choimisiún agus faoi réir ceanglais eile is infheidhme a leagtar síos i ndlí an Aontais chun leasanna na n-úsáideoirí san Aontas a chosaint, ar ceanglais maidir le nochtadh iad.

13. Comhordóidh údaráis um fhaireachas margaidh na mBallstát éagsúil a ngníomhaíochtaí faireachais margaidh, comhoibreoidh siad le chéile agus roinnfidh siad torthaí na ngníomhaíochtaí sin le chéile agus leis an bhFóram. Más iomchuí, socróidh na húdaráis um fhaireachas margaidh ar chomhroinnt na hoibre agus ar speisialú.

14. I gcás ina mbeidh níos mó ná údarás amháin freagrach as faireachas margaidh agus as rialuithe teorann seachtraí i mBallstát, comhoibreoidh na húdaráis sin le chéile, go héifeachtúil agus go héifeachtach, agus déanfaidh siad faisnéis atá ábhartha dá ról agus dá bhfeidhmeanna a chomhroinnt.

15. Féadfaidh an Coimisiún gníomhartha cur chun feidhme a ghlacadh lena leagtar síos critéir chomhchoiteanna chun scála leordhóthanach na seiceálacha fíoraithe comhlíontachta dá dtagraítear i mír 1 den Airteagal seo agus lena leagtar síos critéir chomhchoiteanna d'fhormáid an fhorléargais agus an tuairiscithe dá dtagraítear, faoi seach, i mír 6 agus i mír 7 den Airteagal seo a bhunú. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2).

Airteagal 9

Fíorú comhlíontachta ag an gCoimisiún

1. Déanfaidh an Coimisiún tástálacha agus cigireachtaí a eagrú agus a chur i gcrích, ar a chostas féin, chun go bhfíorófar go bhfuil feithiclí, córais, comhpháirteanna agus aonaid theicniúla ar leithligh ag comhlíonadh na gceanglas ábhartha.

Cuirfear na tástálacha agus na cigireachtaí sin i gcrích trí, inter alia, tástálacha sa tsaotharlann agus ar an mbóthar, ar bhonn samplaí atá suntasach ó thaobh staidrimh de, agus forlíonfar iad le seiceálacha doiciméadacha.

Agus na tástálacha agus na cigireachtaí sin a gcur i gcrích aige, cuirfidh an Coimisiún na nithe seo a leanas san áireamh:

(a) prionsabail sheanbhunaithe a bhaineann le measúnú riosca;

(b) gearáin a bhfuil bunús leo; agus

(c) aon fhaisnéis ábhartha eile, lena n-áirítear an fhaisnéis a mhalartófar san Fhóram, torthaí tástála a fhoilsíonn tríú páirtíthe aitheanta a chomhlíonann na ceanglais a leagtar síos leis na gníomhartha cur chun feidhme dá dtagraítear in hAirteagal 13(10), faisnéis maidir le teicneolaíochtaí nua ar an margadh agus tuarascálacha ar torthaí iad ar an gcianbhraiteacht ar an mbóthar.

Is ceadmhach don Choimisiún cur i gcrích tástálacha nó cigireachtaí a chur ar iontaoibh seirbhísí teicniúla, agus sa chás sin, beidh an tseirbhís theicniúil ag gníomhú thar ceann an Choimisiúin. I gcás ina gcuireann an Coimisiún tástálacha nó cigireachtaí ar iontaoibh seirbhísí teicniúla chun críocha an Airteagail seo, áiritheoidh an Coimisiún nach ionann an tseirbhís theicniúil a mbainfear leas aisti agus an tseirbhís theicniúil a rinne an tástáil bhunaidh chineálcheadaithe.

Féadfar na tástálacha agus na cigireachtaí sin a dhéanamh ar na feithiclí seo a leanas:

(a) ar fheithiclí nua arna gcur ar fáil ag monaróirí nó ag oibreoir eacnamaíoch eile, rud dá bhforáiltear i mír 2;

(b) ar fheithiclí cláraithe le comhaontú ó shealbhóir dheimhniú clárúcháin na feithicle.

2. Monaróirí a bhfuil cineálcheadú acu nó oibreoirí eacnamaíocha eile, arna iarraidh sin agus arna chúiteamh leo, cuirfidh siad ar fáil don Choimisiún líon atá suntasach ó thaobh staidrimh de d'fheithiclí, córais, comhpháirteanna agus aonaid theicniúla ar leithligh, arna roghnú ag an gCoimisiún, atá ionadaíoch do na feithiclí, córais, comhpháirteanna agus aonaid theicniúla ar leithligh atá ar fáil lena gcur ar an margadh faoin gcineálcheadú sin. Cuirfear na feithiclí sin, na córais sin, na comhpháirteanna sin agus na haonaid theicniúla ar leithligh sin ar fáil lena dtástáil ag am, sa láthair agus ar feadh tréimhse, mar a iarrfaidh an Coimisiún.

3. Sula ndéanfaidh an Coimisiún a thástálacha agus a chigireachtaí, tabharfaidh sé fógra, ina leith, don Bhallstát a d'eisigh an cineálcheadú agus don Bhallstát ina ndearnadh an fheithicil, an córas, an chomhpháirt nó an t-aonad teicniúil ar leithligh a chur ar an margadh.

Comhoibreoidh na Ballstáit leis an gCoimisiún nuair a dhéanfaidh an Coimisiún na tástálacha agus na cigireachtaí.

4. Chun críche an Coimisiún a chumasú na tástálacha agus na cigireachtaí faoin Airteagal seo a dhéanamh, cuirfidh na Ballstáit ar fáil don Choimisiún, gan aon mhoill mhíchuí, an fhaisnéis is gá a bhaineann le cineálcheadú na bhfeithiclí, na gcóras, na gcomhpháirteanna agus na n-aonad teicniúil ar leithligh atá faoi réir fíoraithe comhlíontachta. Áireofar san fhaisnéis sin ar a laghad an fhaisnéis atá sa deimhniú ar chineálcheadú AE agus sna ceangaltáin a ghabhann leis agus dá dtagraítear in Airteagal 28(1).

5. Aon sonraí a bheidh ag teastáil chun tástáil fíoraithe comhlíontachta a dhéanamh agus nach bhfuil ar fáil sa deimhniú ar chineálcheadú AE agus sna ceangaltáin a ghabhann leis dá dtagraítear in Airteagal 28(1), déanfaidh monaróirí iad a chur ar fáil don Choimisiún in aisce agus gan aon mhoill mhíchuí.

Áireofar sna sonraí sin gach paraiméadar agus gach socrú atá riachtanach chun na dálaí tástála, a bhí i bhfeidhm tráth a ndearnadh tástáil an chineálcheadaithe, a mhacasamhlú go cruinn. Glacfaidh an Coimisiún gníomhartha cur chun feidhme lena sonrófar na sonraí atá le cur ar fáil, faoi réir chosaint rúin tráchtála agus caomhnú sonraí pearsanta de bhun dhlí an Aontais agus reachtaíocht náisiúnta. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2).

6. I gcás ina suífidh an Coimisiún nach gcomhlíontar, leis na feithiclí, córais, na comhpháirteanna nó na haonaid theicniúla ar leithligh na ceanglais chineálcheadaithe atá leagtha síos sa Rialachán seo, nach gcomhlíontar, leis na feithiclí, leis na córais, na comhpháirteanna agus na haonaid theicniúla ar leithligh, an cineálcheadú nó gur deonaíodh an cineálcheadú ar bhonn sonraí míchearta, cuirfidh sé tús leis an nós imeachta dá bhforáiltear in Airteagal 53 nó in Airteagal 54.

I gcás ina gcuirfidh na tástálacha agus na cigireachtaí sin cirte an chineálcheadaithe féin in amhras, déanfaidh an Coimisiún an t-údarás nó na húdaráis lena mbaineann agus an Fóram a chur ar an eolas láithreach.

Déanfaidh an Coimisiún na húdaráis ábhartha cheadaithe agus na húdaráis ábhartha um fhaireachas margaidh, chun go ndéanfaidís bearta iomchuí chun úsáideoirí laistigh den Aontas a chur ar an airdeall, laistigh de thréimhse ama leordhóthanach, a chur ar an eolas faoi aon neamhchomhlíonadh a shainaithin sé maidir le haon fheithicil, córas, comhpháirt nó aonad teicniúil ar leithligh ionas go gcoiscfear nó go laghdófar an riosca go dtarlóidh díobháil nó damáiste de shaghas eile.

Déanfaidh an Coimisiún tuarascáil faoi na torthaí a fhaigheann sé a chur ar fáil don phobal tar éis aon tástáil fíoraithe comhlíontachta a dhéanann sé agus déanfaidh sé na torthaí a fhaigheann sé a chur ar aghaidh chuig na Ballstáit agus chuig an bhFóram. Beidh ar áireamh sa tuarascáil sin sonraí maidir leis na feithiclí, na córais, na comhpháirteanna agus na haonaid theicniúla ar leithligh a measúnaíodh agus céannacht an mhonaróra lena mbaineann, mar aon le tuairisc ghearr ar na torthaí, lena n-áirítear cineál an neamhchomhlíonta, más ann dó.

Airteagal 10

Measúnuithe ón gCoimisiún

1. Déanfaidh an Coimisiún measúnuithe ar na nósanna imeachta a chuireann na húdaráis cheadaithe a dheonaigh cineálcheaduithe AE a eagrú agus a chur i gcrích laistigh den 5 bliana roimh an measúnú, go háirithe ar na nósanna imeachta chun cineálcheaduithe a dheonú, chun comhréireacht táirgeachta a chur i gcrích agus chun seirbhísí teicniúla a cheapadh agus faireachán a dhéanamh orthu. Áireofar sna measúnuithe sin, trí leas a bhaint as sampla randamach, meastóireacht ar an tslí a chomhlíonann cineálcheaduithe arna ndeonú ceanglais infheidhme dá dtagraítear i bpointe (c) d'Airteagal 26(2) laistigh de na 5 bliana roimh an measúnú a dhéanamh.

2. Beidh sé mar aidhm, leis an measúnú, cabhrú leis na húdaráis cheadaithe a dheonaíonn cineálcheaduithe AE cur i bhfeidhm aonfhoirmeach an Rialachán seo a áirithiú agus dea-chleachtais a roinnt.

3. Déanfar na measúnuithe i gcomhréir le dlí an Bhallstáit lena mbaineann, agus aird chuí á tabhairt ar na cearta atá ag na húdaráis lena mbaineann, agus comhlíonfaidh siad prionsabal na comhréireachta. Cuirfidh an Coimisiún a chuid dualgas i gcrích go neamhspleách agus go neamhchlaonta agus urramóidh sí rúndacht d'fhonn rúin tráchtála a chosaint i gcomhréir leis an dlí is infheidhme. Seasfaidh an Coimisiún na costais a eascraíonn as na measúnuithe sin a dhéanamh.

4. Déanfaidh na húdaráis cheadaithe lena mbaineann an measúnú a éascú trí dhul i gcomhar leis an gCoimisiún, agus aon chúnamh is gá a thabhairt dó agus aon doiciméadacht is gá a sholáthar dó.

5. Áiritheoidh an Coimisiún go mbeidh an pearsanra a ghlacfaidh páirt sa mheasúnú cáilithe a ndóthain agus go mbeidh treoracha leordhóthanacha faighte acu. Déanfaidh an Coimisiún, in tráth leordhóthanach roimh an measúnú, an dáta a gcuirfear tús leis an measúnú, agus céannacht na bpearsanra ata leis sin a dhéanamh, a chur in iúl do na Ballstáit agus do na húdaráis cheadaithe lena mbaineann. Ní rachaidh ré an mheasúnaithe ag áitreabh an údaráis ceadaithe lena mbaineann thar 2 lá de ghnáth, agus ní rachaidh sé thar 3 lá i gcás ar bith.

6. Gach údarás ceadaithe a dheonaigh ar a laghad cineálcheadú AE amháin le linn tréimhse 5 bliana, déanfaidh an Coimisiún measúnú air uair amháin le linn na tréimhse sin.

De mhaolú ar an gcéad fhomhír, féadfar gan measúnú a dhéanamh ar údarás ceadaithe chomh minic sin, má mheasann an Coimisiún go léirítear, leis an gcéad mheasúnú ar an údarás sin, go n-áirithítear, leis na nósanna imeachta a chuirtear i bhfeidhm, cur i bhfeidhm éifeachtach an Rialacháin seo, agus aird á tabhairt ar raon feidhme agus ar raon na gcineálcheaduithe AE a dheonaítear.

7. Cuirfidh an Coimisiún torthaí an mheasúnaithe, lena n-áirítear aon mholtaí, in iúl don Fhóram agus cuirfidh sé achoimre ar na torthaí ar fáil don phobal. Scrúdóidh an Fóram toradh an mheasúnaithe.

8. Cuirfidh na Ballstáit tuarascáil chuig an gCoimisiún agus chuig an bhFóram maidir leis an gcaoi a dtugann siad aghaidh ar aon mholtaí a áirítear i dtoradh an mheasúnaithe.

9. Agus aird chuí á tabhairt ar thuairimí ón bhFóram, glacfaidh an Coimisiún gníomhartha cur chun feidhme lena leagtar síos critéir chomhchoiteanna, chun an raon feidhme agus an mhodheolaíocht a úsáidfear don mheasúnú, comhdhéanamh na foirne measúnaithe, an plean do na measúnuithe lena gcumhdófar tréimhse 5 bliana ar a laghad, agus na coinníollacha sonracha faoinar féidir minicíocht na measúnuithe sin a laghdú a leagan amach. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2).

Airteagal 11

Fóram um Malartú Faisnéise maidir le Forfheidhmiú

1. Déanfaidh an Coimisiún Fóram um Malartú Faisnéise maidir le Forfheidhmiú (“an Fóram”) a bhunú agus a bhainistiú agus beidh sé ina chathaoirleach air.

Beidh an Fóram comhdhéanta d'ionadaithe arna gceapadh ag gach Ballstát a dhéanann ionadaíocht ar a n-údaráis cheadaithe agus ar a n-údaráis um faireachas margaidh.

Aon uair is iomchuí, féadfar a iarraidh ar sheirbhísí teicniúla, ar thríú páirtithe aitheanta a chomhlíonann na ceanglais a leagtar síos sna gníomhartha cur chun feidhme dá dtagraítear in Airteagal 13(10), ar ionadaithe ó Pharlaimint na hEorpa, ón tionscal agus ó na hoibreoirí eacnamaíocha ábhartha, agus ó gheallsealbhóirí a bhfuil baint acu le cúrsaí sábháilteachta agus comhshaoil, teacht chuig an bhFóram mar bhreathnóirí i gcomhréir leis na rialacha nós imeachta dá dtagraítear i mír 7 den Airteagal seo.

Beidh sé mar chuspóir le cúraimí comhairleacha an Fhóraim dea-chleachtais a chur chun cinn chun gur fusaide an Rialachán seo a léirmhíniú agus a chur chun feidhme go haonfhoirmeach, faisnéis a mhalartú maidir le fadhbanna forfheidhme, comhar, go háirithe maidir le seirbhísí teicniúla a mheasúnú, a ainmniú agus a fhaireachán, dóigheanna agus uirlisí oibre a fhorbairt, nós imeachta a fhorbairt chun faisnéis a mhalartú go leictreonach, agus meastóireacht a dhéanamh ar thionscadail chomhchuibhithe maidir le forfheidhmiú, agus pionóis.

2. Breithneoidh an Fóram: (a) ábhair maidir le léirmhíniú aonfhoirmeach ar na ceanglais a leagtar síos sa Rialachán seo agus sna gníomhartha rialála a liostaítear in Iarscríbhinn II le linn chur chun feidhme na gceanglas sin; (b) torthaí na ngníomhaíochtaí a bhaineann le cineálcheadú agus faireachas margaidh a rinne na Ballstáit i gcomhréir le hAirteagal 6(8) agus (9); (c) torthaí tástálacha agus cigireachtaí a dhéanfaidh an Coimisiún i gcomhréir le hAirteagal 9; (d) na measúnuithe a dhéanfaidh an Coimisiún i gcomhréir le hAirteagal 10; (e) tuarascálacha tástála maidir le neamh-chomhlíonadh a d'fhéadfadh a bheith ann, a thíolacfaidh tríú páirtithe aitheanta a chomhlíonann na ceanglais a leagtar síos sna gníomhartha cur chun feidhme dá dtagraítear in Airteagal 13(10); (f) na torthaí atá ar ghníomhaíochtaí na comhréireachta táirgeachta a dhéanfaidh na húdaráis cheadaithe i gcomhréir le hAirteagal 31; (g) an fhaisnéis a thíolacfaidh na Ballstáit faoi Airteagal 67(6) maidir leis na nósanna imeachta atá acu le seirbhísí teicniúla a mheasúnú, a ainmniú agus fógra a thabhairt fúthu agus atá acu le faireachán a dhéanamh ar sheirbhísí teicniúla; (h) ábhair a bhaineann go ginearálta le cur chun feidhme na gceanglas a leagtar síos sa Rialachán seo i dtaca le seirbhísí teicniúla a mheasúnú, a ainmniú agus faireachán a dhéanamh orthu i gcomhréir le hAirteagal 67(10) agus le hAirteagal 78(4); (i) sáruithe ag oibreoirí eacnamaíocha; (j) cur chun feidhme na mbeart ceartaitheach nó sriantach a leagtar síos i gCaibidil XI; (k) pleanáil, comhordú agus torthaí gníomhaíochtaí faireachais margaidh; (l) ábhair maidir le rochtain ar fhaisnéis DAB feithicle agus ar fhaisnéis faoi dheisiú agus faoi chothabháil feithiclí a leagtar amach i gCaibidil XIV agus, go háirithe, maidir le ceisteanna a bhaineann le cur chun feidhme na nósanna imeachta a bhunaítear faoi Airteagal 65.

3. Ar bhonn na dtuarascálacha a thíolaic na Ballstáit i gcomhréir le hAirteagal 8(7), cuirfidh an Coimisiún tuarascáil achomair ar ghníomhaíochtaí faireachais margaidh ar fáil go poiblí ar bhonn 2 bhliain.

4. Gach bliain, cuirfidh an Coimisiún achoimre ar ghníomhaíochtaí an Fhóraim faoi bhráid Pharlaimint na hEorpa.

5. Mar chuid dá chúram comhairleach, agus aird á tabhairt ar an toradh a bheidh ar a mbeidh á bhreithniú faoi mhír 2, féadfaidh an Fóram tuairim a thabhairt nó moladh a eisiúint.

Agus tuairim á tabhairt aige nó agus moltaí á n-eisiúint aige, déanfaidh an Fóram a dhícheall chun teacht ar chomhthoil. Mura bhféadfar teacht ar an gcomhthoil sin, tabharfaidh an Fóram a thuairim uaidh nó eiseoidh sé a mholtaí trí thromlach simplí de na Ballstáit. Beidh vóta amháin ag gach Ballstát. Féadfaidh na Ballstáit a bhfuil seasaimh éagsúla acu a iarraidh go ndéanfar a seasaimh agus na forais ar a bhfuil siad bunaithe a thaifeadadh i dtuairim nó i moltaí an Fhóraim.

6. Agus gníomhartha cur chun feidhme á nglacadh aige, tabharfaidh an Coimisiún aird chuí ar na tuairimí a thabharfaidh an Fóram i gcomhréir le mír 5.

7. Bunóidh an Fóram a chuid rialacha nós imeachta.

Airteagal 12

Malartú faisnéise ar líne

1. Úsáidfidh an Coimisiún agus na Ballstáit an córas leictreonach malairte comhchoiteann slán dá dtagraítear in Airteagal 27 i dtaca le deimhnithe ar chineálcheadú AE agus na ceangaltáin a ghabhann leo dá dtagraítear in in Airteagal 28(1), lena n-áirítear i dtaca le haon tuarascálacha tástála chomh maith le leasuithe ar aon chineálcheadú AE, diúltú don chineálcheadú sin nó aistarraingtí an chineálcheadaithe sin.

Úsáidfidh an Coimisiún agus na Ballstáit Córas um Mearfhaisnéis (RAPEX), a bunaíodh faoi Threoir 2009/95/CE ó Pharlaimint na hEorpa agus ón gComhairle ( 5 ) agus an Córas Faisnéise agus Cumarsáide maidir le Faireachas Margaidh (CFCFM), a bunaíodh faoi Rialachán (CE) Uimh 765/2008 don fhaireachas margaidh, d'aisghlaonna agus do ghníomhaíochtaí ábhartha eile idir údaráis um fhaireachas margaidh, na Ballstáit agus an Coimisiún.

2. Ón 5 Iúil 2026, cuirfidh na Ballstáit deimhniú comhréireachta gach feithicle ar fáil don phobal, trí leas a bhaint as uimhir aitheantais na feithicle, mar shonraí struchtúraithe sa chóras leictreonach malairte comhchoiteann slán, i gcomhréir le hAirteagal 37.

Ón 5 Iúil 2026, cuirfidh na Ballstáit an fhaisnéis atá sa deimhniú comhréireachta, seachas uimhreacha aitheantais feithicle, mar shonraí struchtúraithe sa chóras leictreonach malairte comhchoiteann slán, i gcomhréir le hAirteagal 37.

Glacfaidh an Coimisiún gníomhartha cur chun feidhme lena mbunófar formáid na faisnéise dá dtagraítear sa chéad fhomhír agus sa dara fomhír den mhír seo agus na critéir maidir le rochtain phoiblí a fháil uirthi. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2).

3. Déanfaidh an Coimisiún gach beart is gá chun comhéadan a bhunú idir an córas leictreonach malartaithe comhchoiteann slán dá dtagraítear in Airteagal 27, RAPEX agus CFCFM ionas gur fusaide gníomhaíochtaí faireachais margaidh a dhéanamh agus chun comhordú, comhsheasmhacht agus cruinneas na faisnéise a sholáthraítear do thomhaltóirí agus do thríú páirtithe a áirithiú.

4. Úsáidfidh na Ballstáit an córas leictreonach malairte comhchoiteann slán mar a leagtar amach sna gníomhartha cur chun feidhme dá dtagraítear in Airteagal 27 chun go mbeidh liosta de na cineálcheaduithe AE d'fheithiclí, do chórais, do chomhpháirteanna agus d'aonaid theicniúla ar leithligh a dheonaigh siad, a leasaigh siad, a dhiúltaigh siad nó a tharraing siad siar, mar aon le liosta de na seirbhísí teicniúla a rinne na tástálacha do na cineálcheaduithe AE faoi seach, inrochtana don phobail amhali ón 1 Meán Fómhair 2022.

Glacfaidh an Coimisiún gníomhartha cur chun feidhme lena mbunófar formáid na faisnéise dá dtagraítear sa chéad fhomhír den mhír seo agus na critéir maidir le rochtain phoiblí a fháil uirthi. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2).

5. Forbróidh an Coimisiún uirlis chun torthaí tástála agus gearáin, faoi fheidhmíocht feithiclí, córas, comhpháirteanna agus aonad teicniúil ar leithligh ó thríú páirtitheaitheanta a chomhlíonann na ceanglais a leagtar síos leis na gníomhartha cur chun feidhme dá dtagraítear in Airteagal 13(10), a chur ar fáil don phobal.

Airteagal 13

Oibleagáidí ginearálta monaróirí

1. Áiritheoidh monaróirí go bhfuil na feithiclí, na córais, na comhpháirteanna agus na haonaid theicniúla ar leithligh a mhonaraigh siad agus atá curtha ar an margadh, áiritheoidh siad gur monaraíodh agus gur ceadaíodh i gcomhréir leis na ceanglais atá leagtha síos sa Rialachán seo iad, agus go háirithe, na ceanglais in Airteagal 5.

2. Beidh monaróirí freagrach don údarás ceadaithe as gach gné de nós imeachta an cheadaithe agus as comhréireacht táirgeachta a áirithiú.

I gcás cineálcheadú ilchéimneach, beidh monaróirí freagrach freisin as ceadú agus as comhréireacht táirgeachta na gcóras, na gcomhpháirteanna nó na n-aonad teicniúil ar leithligh a chuir siad leis an bhfeithicil ag céim a críochnaithe. Monaróirí a mhodhnaíonn comhpháirteanna, córais nó aonaid theicniúla ar leithligh a ceadaíodh roimhe sin le linn céimeanna ní ba thúisce, is iadsan a bheidh freagrach as cineálcheadú agus as comhréireacht táirgeachta na gcomhpháirteanna, na gcóras agus na n-aonad teicniúil ar leithligh arna modhnú. Déanfaidh monaróirí na céime níos túisce faisnéis a chur ar fáil do mhonaróirí na céime ina diaidh faoi aon athrú a d'fhéadfadh difear a dhéanamh do chineálcheadú comhpháirte, do chineálcheadú córais nó do chineálcheadú aonaid theicniúil ar leithligh nó do chineálcheadú na feithicle ina hiomláine. Cuirfear an fhaisnéis sin ar fáil a luaithe a dheonófar an fadú nua ar chineálcheadú na feithicle ina hiomláine agus, ar a dhéanaí, ar an dáta a chuirfear tús le monarú na feithicle neamhiomláine.

3. Monaróir a bhfuil modhnú déanta acu ar fheithicil neamhiomlán sa chaoi gurb incháilithe faoi chatagóir eile feithicle í, agus é de thoradh ar an modhnú sin go bhfuil na ceanglais a ndearnadh measúnú orthu cheana le linn céim cineálcheadaithe roimhe sin athraithe, is eisean a bheidh freagrach freisin as comhlíonadh na gceanglas is infheidhme maidir leis an gcatagóir feithicle dá gcáilíonn an fheithicil arna modhnú.

4. Chun críocha chineálcheadú an Aontais d'fheithiclí, do chórais, do chomhpháirteanna agus d'aonaid theicniúla ar leithligh, ceapfaidh monaróir atá bunaithe taobh amuigh den Aontas ionadaí aonair atá bunaithe laistigh den Aontas chun ionadaíocht a dhéanamh ar an monaróir os comhair an údaráis ceadaithe. Ina theannta sin, ceapfaidh an monaróir ionadaí aonair atá bunaithe laistigh den Aontas chun críocha faireachais margaidh, agus féadfaidh an t-ionadaí céanna a ceapadh chun críocha cineálcheadú AE a bheith san ionadaí sin.

5. Áiritheoidh monaróirí nach ndearfar a gcuid feithiclí, córas, comhpháirteanna agus aonad teicniúil ar leithligh chun straitéisí nó modhanna eile a ionchorprú lena n-athraítear an fheidhmíocht a thaispeántar le linn nósanna imeachta tástála ar chaoi nach gcomhlíontar an Rialachán seo leo agus iad ag oibriú faoi choinníollacha a bhféadfaí a bheith ag súil go réasúnach leo sa ghnáthoibriú.

6. Bunóidh monaróirí nósanna imeachta lena áirithiú go bhfanfaidh táirgeadh sraithe feithiclí, córas, comhpháirteanna agus aonad teicniúil ar leithligh i gcomhréir leis an gcineál atá ceadaithe.

7. Scrúdóidh monaróirí aon ghearáin a fhaigheann siad i dtaca le rioscaí, le teagmhais amhrasta agus le saincheisteanna neamhchomhlíontachta a bhaineann leis na feithiclí, na córais, na comhpháirteanna, na haonaid theicniúla ar leith, na páirteanna agus an trealamh a chuir siad ar an margadh.

Coimeádfaidh monaróirí taifead ar na gearáin sin, lena n-áirítear maidir le gach ceann acu tuairisc ar an tsaincheist agus na sonraí is gá chun an cineál feithicle, córais, comhpháirte, aonaid theicniúil ar leithligh, páirte nó trealaimh a ndéantar difear dó a shainaithint go cruinn, agus, i gcás gearáin a bhfuil bunús leo, coimeádfaidh monaróirí a ndáileoirí agus a n-allmhaireoirí ar an eolas fúthu.

8. De bhreis ar an bpláta reachtúil atá greamaithe dá bhfeithiclí agus ar na marcanna cineálcheadaithe atá greamaithe dá gcomhpháirteanna nó dá n-aonaid theicniúla ar leithligh i gcomhréir le hAirteagal 38, déanfaidh monaróirí a n-ainm, a dtrádainm cláraithe nó a dtrádmharc cláraithe agus a seoladh teagmhála san Aontas a lua ar a bhfeithiclí, ar na comhpháirteanna nó ar na haonaid theicniúla ar leithligh dá chuid a chuirtear ar fáil ar an margadh, nó mura bhfuil sé sin indéanta, iad a lua ar an bpacáistíocht nó i ndoiciméad a ghabhann leis an gcomhpháirt nó leis an aonad teicniúil ar leithligh.

9. Áiritheoidh monaróirí, fad atá feithicil, córas, comhpháirt nó aonad teicniúil ar leithligh ar a gcúram, nach ndéanfaidh dálaí stórála ná iompair comhlíonadh na gceanglas a leagtar síos sa Rialachán seo a chur i mbaol.

10. Gan dochar d'Airteagal 9(5) agus faoi réir cosaint rún tráchtála agus faoi réir caomhnú sonraí pearsanta de bhun dhlí an Aontais agus dlí náisiúnta, déanfaidh monaróirí feithiclí sonraí a chur ar fáil a theastaíonn chun go ndéanfadh tríú páirtithe tástáil le haghaidh neamhchomhlíontacht a d'fhéadfadh a bheith ann, lena n-áirítear na paraiméadair agus na socruithe go léir a bheidh riachtanach chun na dálaí tástála, a cuireadh i bhfeidhm tráth a ndearnadh an tástáil chineálcheadaithe, a mhacasamhlú go cruinn.

Chun críocha na chéad fhomhíre den mhír seo, glacfaidh an Coimisiún gníomhartha cur chun feidhme lena sonrófar na sonraí atá le cur ar fáil in aisce, mar aon leis na ceanglais a bheidh le comhlíonadh ag tríú páirtithe chun a leasa dhlisteanaigh i réimsí na sábháilteachta poiblí nó na cosanta don chomhshaol agus an leas a bhaineann siad as saoráidí leordhóthanacha tástála a léiriú. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2).

Airteagal 14

Oibleagáidí monaróirí maidir lena bhfeithiclí, lena gcórais, lena gcomhpháirteanna, lena n-aonaid theicniúla ar leithligh, lena bpáirteanna agus trealamh nach bhfuil i gcomhréir nó atá ina riosca tromchúiseach

1. I gcás nach i gcomhréir leis an Rialachán seo a bheidh feithicil, córas, comhpháirt, aonad teicniúil ar leithligh, páirt nó trealamh atá curtha ar an margadh nó atá curtha i seirbhís nó i gcás gur ar bhonn sonraí míchearta a deonaíodh an cineálcheadú, déanfaidh an monaróir na bearta ceartaitheacha is gá láithreach chun an fheithicil, an córas, an chomhpháirt, an t-aonad teicniúil ar leithligh, an pháirt nó an trealamh a thabhairt chun comhréireachta, a tharraingt siar ón margadh nó a aisghlaoch, de réir mar is iomchuí.

Cuirfidh an monaróir an t-údarás ceadaithe a dheonaigh an cineálcheadú ar an eolas láithreach agus go mion faoin neamh-chomhréireacht agus faoi aon bhearta arna ndéanamh.

2. I gcás ina mbeidh an fheithicil, an córas, an chomhpháirt, an t-aonad teicniúil ar leithligh, an pháirt nó an trealamh ina riosca tromchúiseach, déanfaidh an monaróir faisnéis mhionsonraithe faoin riosca agus faoi aon bhearta arna ndéanamh maidir leis nó léi a chur ar fáil láithreach do na húdaráis cheadaithe agus do na húdaráis um fhaireachas margaidh.

3. Coinneoidh monaróirí na deimhnithe ar chineálcheadú AE agus na ceangaltáin a ghabhann leo dá dtagraítear in Airteagal 28(1) ar feadh tréimhse 10 mbliana tar éis dheireadh bhailíocht chineálcheadú AE feithicle agus ar feadh tréimhse 5 bliana tar éis dheireadh bhailíocht chineálcheadú AE córais, comhpháirte nó aonaid theicniúil ar leithligh.

Déanfaidh monaróirí feithicle cóip de na deimhnithe comhréireachta dá dtagraítear in Airteagal 36 a choinneáil ar fáil do na húdaráis cheadaithe ar feadh tréimhse 10 mbliana ó dháta monaraithe na feithicle.

4. Ar iarratas réasúnaithe ó údarás náisiúnta nó ón gCoimisiún, déanfaidh monaróirí cóip den deimhniú ar chineálcheadú AE nó den údarú dá dtagraítear in Airteagal 55(1) lena léirítear comhréireacht na feithicle, an chórais, na comhpháirte, an aonaid theicniúil ar leithligh, na páirte nó an trealaimh a chur ar fáil don údarás sin nó don Choimisiún i dteanga is féidir leis an údarás náisiúnta nó leis an gCoimisiún a thuiscint gan dua.

Ar iarratas réasúnaithe ó údarás náisiúnta, comhoibreoidh monaróirí leis an údarás sin maidir le haon ghníomhaíocht a dhéantar i gcomhréir le hAirteagal 20 de Rialachán (CE) Uimh. 765/2008 chun deireadh a chur leis na rioscaí a bhaineann leis an bhfeithicil, leis an gcóras, leis an gcomhpháirt, leis an aonad teicniúil ar leithligh, leis an bpáirt nó leis an trealamh atá curtha ar fáil ar an margadh acu.

Airteagal 15

Oibleagáidí ionadaithe monaróra

1. Is é ionadaí an mhonaróra a dhéanfaidh na cúraimí a shonraítear sa sainordú a fuarthas ón monaróir. Déanfar foráil leis an sainordú sin don méid a leanas ar a laghad maidir leis an ionadaí: (a) go mbeadh rochtain aige ar dheimhniú ar chineálcheadú AE agus na ceangaltáin a ghabhann leis dá dtagraítear in Airteagal 28(1), agus ar an deimhniú comhréireachta i gceann amháin de theangacha oifigiúla an Aontais; déanfar an doiciméadacht sin a chur ar fáil do na húdaráis cheadaithe agus do na húdaráis um fhaireachas margaidh ar feadh tréimhse 10 mbliana tar éis dheireadh bhailíocht chineálcheadú AE feithicle agus ar feadh tréimhse 5 bliana tar éis dheireadh bhailíocht chineálcheadú AE córais, comhpháirte nó aonaid theicniúil ar leithligh; (b) ar iarratas réasúnaithe ó údarás ceadaithe, gach faisnéis, doiciméadacht agus aon sonraíochtaí teicniúla eile is gá, lena n-áirítear rochtain ar bhogearraí agus ar algartaim, a chur ar fáil don údarás sin chun comhréireacht táirgeachta feithicle, córais, comhpháirte nó aonaid theicniúil ar leithligh a léiriú; (c) comhoibriú leis na húdaráis cheadaithe nó leis na húdaráis um fhaireachas margaidh, arna iarraidh sin dóibh, maidir le haon ghníomhaíocht a dhéantar chun deireadh a chur leis an riosca tromchúiseach a chothaíonn feithiclí, córais, comhpháirteanna, aonaid theicniúla ar leithligh, páirteanna nó trealamh atá cumhdaithe leis an sainordú a dhíchur; (d) an monaróir a chur ar an eolas gan mhoill maidir le gearáin agus tuarascálacha i dtaca le rioscaí, teagmhais amhrasta nó saincheisteanna neamhchomhlíontachta a bhaineann le feithiclí, córais, comhpháirteanna aonaid theicniúla ar leith, páirteanna agus trealamh atá cumhdaithe ag an sainordú sin; (e) go mbeidh sé in ann an sainordú sin a fhoirceannadh gan phionós má ghníomhaíonn an monaróir ar neamhréir lena oibleagáidí faoin Rialachán seo.

2. Aon ionadaí monaróra a fhoirceannann sainordú ar na forais dá dtagraítear i bpointe (e) de mhír 1, cuirfidh sé sin in iúl láithreach don údarás ceadaithe a dheonaigh an cineálcheadú agus don Choimisiún.

Sonrófar an méid a leanas ar a laghad leis an bhfaisnéis atá le soláthar:

(a) dáta foirceanta an tsainordaithe;

(b) an dáta nach bhféadfar uimhir aitheantais ionadaí monaróra imeachta a lua ina dhiaidh san fhaisnéis a sholáthraíonn an monaróir, lena n-áirítear aon ábhar fógraíochta;

(c) aistriú doiciméad, lena n-áirítear gnéithe rúndachta agus cearta maoine;

(d) an oibleagáid atá ar ionadaí an mhonaróra imeachta, tar éis don sainordú bheith istigh, gearáin nó tuairiscí faoi rioscaí agus teagmhais amhrasta a bhaineann le feithicil, córas, comhpháirt, aonad teicniúil ar leith, páirt nó trealamh a raibh ionadaí an mhonaróra imeachta ina ionadaí ainmnithe ina leith, gearáin nó tuairiscí den saghas sin a sheoladh chuig an monaróir nó chuig ionadaí an mhonaróra inteachta.

Airteagal 16

Oibleagáidí na n-allmhaireoirí

1. Ní chuirfidh allmhaireoirí ar an margadh ach na feithiclí, na córais, na comhpháirteanna agus na haonaid theicniúla ar leithligh sin a chomhlíonann an Rialachán seo.

2. Sula gcuirfear feithicil, córas, comhpháirt, nó aonad teicniúil ar leithligh atá cineálcheadaithe ar an margadh, fíoróidh allmhaireoirí go bhfuil sin cumhdaithe ag deimhniú bailí ar chineálcheadú AE agus go bhfuil ar an gcóras, ar an gcomhpháirt, nó ar an aonad teicniúil ar leithligh an marc cineálcheadaithe a cheanglaítear agus go gcomhlíonann na nithe sin Airteagal 13(8).

I gcás feithicle, áiritheoidh an t-allmhaireoir go bhfuil an deimhniú comhréireachta a cheanglaítear ag gabháil leis an bhfeithicil.

3. I gcás nach mbeidh feithicil, córas, comhpháirt nó aonad teicniúil ar leithligh i gcomhréir le ceanglais an Rialacháin seo, agus go háirithe i gcás ina measfaidh sé nach bhfreagraíonn siad dá gcineálcheadú, ní dhéanfaidh allmhaireoirí an fheithicil, an córas, an chomhpháirt ná an t-aonad teicniúil ar leithligh a chur ar an margadh, ní cheadóidh sé a gcur i seirbhís ná ní chláróidh sé iad go dtí go mbeidh siad tugtha chun comhréireachta.

4. I gcás ina bhfuil feithicil, córas, comhpháirt, aonad teicniúil ar leithligh, páirt nó an trealamh ina riosca tromchúiseach, cuirfidh allmhaireoirí an monaróir agus na húdaráis um fhaireachas margaidh ar an eolas faoi sin. I gcás feithiclí, córas, comhpháirteanna agus aonad teicniúil ar leithligh atá cineálcheadaithe, cuirfidh allmhaireoirí an t-údarás ceadaithe a bhfuil an cineálcheadú deonaithe aige ar an eolas freisin.

5. Déanfaidh allmhaireoirí a n-ainm, a dtrádainm cláraithe nó a dtrádmharc cláraithe agus a seoladh teagmhála a lua ar an bhfeithicil, ar an gcomhpháirt, ar an aonad teicniúil ar leithligh, ar an bpáirt nó ar an trealamh, nó, mura bhfuil sé sin indéanta, luafar ar an bpacáistíocht iad nó i ndoiciméad a ghabhann leis an gcomhpháirt, leis an aonad teicniúil ar leithligh, leis an bpáirt nó leis an trealamh.

6. Áiritheoidh allmhaireoirí go mbeidh treoracha agus faisnéis, mar a cheanglaítear le hAirteagal 59, áiritheoidh siad go mbeidh siad ag gabháil leis an bhfeithicil, leis an gcóras, leis an gcomhpháirt, nó leis an aonad teicniúil ar leithligh i dteanga oifigiúil nó i dteangacha oifigiúla na mBallstát lena mbaineann.

7. Chun sláinte agus sábháilteacht tomhaltóirí a chosaint, coinneoidh allmhaireoirí taifead ar ghearáin a bhaineann le feithiclí, córais, comhpháirteanna, aonaid theicniúla ar leithligh, páirteanna nó trealamh atá curtha ar fáil ar an margadh acu agus ar aisghlaonna na nithe sin, agus coinneoidh siad a ndáileoirí ar an eolas faoi na gearáin agus na haisghlaonna sin.

8. Cuirfidh allmhaireoirí an monaróir ábhartha ar an eolas gan mhoill faoi aon ghearáin a fuair siad i dtaca le rioscaí, teagmhais amhrasta nó saincheisteanna neamhchomhlíontachta a bhaineann le feithiclí, córais, comhpháirteanna aonaid theicniúla ar leith, páirteanna agus trealamh atá curtha ar fáil ar an margadh acu.

9. Áiritheoidh allmhaireoirí, fad atá feithicil, córas, comhpháirt nó aonad teicniúil ar leithligh ar a gcúram, nach ndéanfaidh dálaí stórála ná iompair comhlíonadh na gceanglas a leagtar síos sa Rialachán seo a chur i mbaol.

Airteagal 17

Oibleagáidí allmhaireoirí maidir lena bhfeithiclí, córais, comhpháirteanna, aonaid theicniúla ar leithligh, páirteanna agus trealamh nach bhfuil i gcomhréir nó atá ina riosca tromchúiseach

1. I gcás nach bhfuil feithicil, córas, comhpháirt, aonad teicniúil ar leithligh, páirt nó trealamh arna chur nó arna cur ar an margadh ag allmhaireoirí i gcomhréir leis an Rialachán seo, déanfaidh allmhaireoirí na bearta ceartaitheacha is gá láithreach chun an fheithicil, an córas, an chomhpháirt, an t-aonad teicniúil ar leithligh, an pháirt nó an trealamh sin a thabhairt chun comhréireachta faoi mhaoirseacht an allmhaireora, a tharraingt siar ón margadh nó a aisghlaoch, de réir mar is iomchuí. Déanfaidh allmhaireoirí an monaróir agus an t-údarás ceadaithe a dheonaigh cineálcheadú AE ar an eolas freisin.

2. I gcás ina mbeidh feithicil, an córas, comhpháirt, aonad teicniúil ar leithligh, páirt nó trealamh a cuireadh ar an margadh ina riosca tromchúiseach, déanfaidh allmhaireoirí faisnéis mhionsonraithe faoin riosca tromchúiseach a chur ar fáil láithreach do na monaróirí agus do na húdaráis cheadaithe agus do na húdaráis um fhaireachas margaidh.

Ina theannta sin, cuirfidh allmhaireoirí na húdaráis cheadaithe agus na húdaráis um fhaireachas margaidh ar an eolas faoi aon ghníomhaíocht a rinneadh, agus tabharfaidh sé, go háirithe, mionsonraí an riosca thromchúisigh agus mionsonraí aon bheart a rinne an monaróir.

3. Ar feadh tréimhse 10 mbliana tar éis dheireadh bhailíocht chineálcheadú AE feithicle agus ar feadh tréimhse 5 bliana tar éis dheireadh bhailíocht chineálcheadú AE córais, comhpháirte nó aonaid theicniúil ar leithligh, coinneoidh allmhaireoirí cóip den deimhniú ar chineálcheadú AE agus de na ceangaltáin a ghabhann leis dá dtagraítear in Airteagal 28(1) agus áiritheoidh siad gur féidir iad sin a chur ar fáil do na húdaráis cheadaithe agus do na húdaráis um fhaireachas margaidh, arna iarraidh sin.

4. Ar iarratas réasúnaithe ó údarás náisiúnta, cuirfidh allmhaireoirí ar fáil don údarás sin gach faisnéis agus doiciméad is gá chun comhréireacht feithicle, córais, comhpháirte nó aonaid theicniúil ar leithligh a léiriú, i dteanga is féidir leis an údarás náisiúnta a thuiscint gan dua.

Ar iarratas réasúnaithe ó údarás náisiúnta, comhoibreoidh allmhaireoirí leis an údarás sin maidir le haon ghníomhaíocht a dhéantar i gcomhréir le hAirteagal 20 de Rialachán (CE) Uimh. 765/2008 chun deireadh a chur leis na rioscaí a bhaineann leis an bhfeithicil, leis an gcóras, leis an gcomhpháirt, leis an aonad teicniúil ar leithligh, leis an bpáirt nó leis an trealamh atá curtha ar fáil ar an margadh acu.

Airteagal 18

Oibleagáidí na ndáileoirí

1. Sula ndéanfaidh siad feithicil, córas, comhpháirt nó aonad teicniúil ar leithligh a chur ar fáil ar an margadh, fíoróidh dáileoirí go bhfuil an pláta reachtúil nó an marc cineálcheadaithe a cheanglaítear orthu, go bhfuil na doiciméid a cheanglaítear agus treoracha agus faisnéis sábháilteachta, mar a cheanglaítear le hAirteagal 59, i dteanga oifigiúil nó i dteangacha oifigiúla an Bhallstáit ábhartha ag gabháil leo, agus gur chomhlíon an monaróir agus an t-allmhaireoir na ceanglais atá leagtha amach in Airteagal 13(8) agus in agus Airteagal 16(5) faoi seach.

2. Cuirfidh dáileoirí an monaróir ábhartha ar an eolas gan mhoill faoi aon ghearáin a fuair siad i dtaca le rioscaí, teagmhais amhrasta nó saincheisteanna neamhchomhlíontachta a bhaineann le feithiclí, córais, comhpháirteanna, aonaid theicniúla ar leith, páirteanna agus trealamh a chuir siad ar fáil ar an margadh.

3. Áiritheoidh dáileoirí, fad atá feithicil, córas, comhpháirt nó aonad teicniúil ar leithligh ar a gcúram, nach ndéanfaidh dálaí stórála ná iompair comhlíonadh na gceanglas a leagtar síos sa Rialachán seo a chur i mbaol.

Airteagal 19

Oibleagáidí na ndáileoirí maidir lena bhfeithiclí, córais, comhpháirteanna, aonaid theicniúla ar leithligh, páirteanna agus trealamh nach bhfuil i gcomhréir nó atá ina riosca tromchúiseach

1. I gcás nach bhfuil feithicil, córas, comhpháirt, aonad teicniúil ar leithligh, páirt nó trealamh i gcomhréir le ceanglais an Rialacháin seo, déanfaidh dáileoirí an monaróir, an t-allmhaireoir agus an t-údarás cineálcheadaithe a dheonaigh cineálcheadú AE ar an eolas i dtaca leis sin agus ní chuirfidh sé an fheithicil, an córas, an chomhpháirt, an t-aonad teicniúil ar leithligh, an pháirt nó an trealamh ar fáil ar an margadh go dtí go mbeidh siad tugtha chun comhréireachta.

2. I gcás nach bhfuil feithicil, córas, comhpháirt, aonad teicniúil ar leithligh, páirt nó trealamh a chuir dáileoirí ar fáil ar an margadh i gcomhréir leis an rialachán seo, cuirfidh siad é sin in iúl don mhonaróir agus don údarás ceadaithe a dheonaigh cineálcheadú AE.

3. I gcás ina mbeidh feithicil, córas, comhpháirt, aonad teicniúil ar leithligh, páirt nó trealamh ina riosca tromchúiseach, déanfaidh dáileoirí faisnéis mhionsonraithe faoin riosca tromchúiseach sin a chur ar fáil láithreach don mhonaróir, don allmhaireoir agus d'údaráis cheadaithe agus d'údaráis um fhaireachas margaidh na mBallstát ina bhfuil an fheithicil, an córas, an chomhpháirt, an t-aonad teicniúil ar leithligh, an pháirt nó an trealamh sin curtha ar fáil ar an margadh.

Ina theannta sin, cuirfidh dáileoirí ar an eolas iad faoi aon ghníomhaíocht a rinneadh agus tabharfaidh siad mionsonraí faoi aon bheart a rinne an monaróir.

4. Comhoibreoidh dáileoirí, ar iarratas réasúnaithe ó údarás náisiúnta, leis an údarás sin maidir le haon ghníomhaíocht a dhéantar i gcomhréir le hAirteagal 20 de Rialachán (CE) Uimh. 765/2008 chun deireadh a chur leis na rioscaí a bhaineann leis an bhfeithicil, leis an gcóras, leis an gcomhpháirt, leis an aonad teicniúil ar leithligh, leis an bpáirt nó leis an trealamh atá curtha ar fáil ar an margadh acu.

Airteagal 20

Cásanna ina mbaineann oibleagáidí monaróirí le hallmhaireoirí agus dáileoirí

Measfar gur monaróir allmhaireoir nó dáileoir chun críocha an Rialacháin seo agus beidh sé faoi réir oibleagáidí an mhonaróra faoi Airteagal 8, Airteagal 13 agus Airteagal 14 sna cásanna seo a leanas:

(a) i gcás ina ndéanfaidh an t-allmhaireoir nó an dáileoir feithicil, córas, comhpháirt nó aonad teicniúil ar leithligh a chur ar fáil ar an margadh nó i gcás ina mbeidh sé freagrach as iad a chur i seirbhís faoina ainm nó faoina thrádmharc, nó i gcás ina modhnóidh sé feithicil, córas, comhpháirt nó aonad teicniúil ar leithligh ar shlí a d'fhéadfadh a fhágáil nach mbeadh an feithicil, an córas, an chomhpháirt nó an t-aonad teicniúil ar leithligh i gcomhréir leis na ceanglais is infheidhme a thuilleadh; nó

(b) i gcás ina ndéanfaidh an t-allmhaireoir nó an dáileoir feithicil, córas, comhpháirt nó aonad teicniúil ar leithligh a chur ar fáil ar an margadh nó i gcás ina mbeidh sé freagrach as iad a chur i seirbhís ar bhonn cineálcheadú de chuid NA arna dheonú do mhonaróir lasmuigh den Aontas, agus nach féidir aon ionadaí de chuid an mhonaróra a aithint i gcríoch an Aontais.

Airteagal 21

Sainaithint oibreoirí eacnamaíocha

Ar iarratas ó údarás ceadaithe nó ó údarás um fhaireachas margaidh, ar feadh tréimhse 10 mbliana tar éis feithicil a bheith curtha ar an margadh agus ar feadh tréimhse 5 bliana tar éis córas, comhpháirt, aonad teicniúil ar leithligh, páirt nó trealamh a bheith curtha ar an margadh, cuirfidh oibreoirí eacnamaíocha faisnéis faoin méid seo a leanas ar fáil:

(a) sainaitheantas aon oibreora eacnamaíoch a sholáthair feithicil, córas, comhpháirt, aonad teicniúil ar leithligh, páirt nó trealamh dóibh;

(b) sainaitheantas aon oibreora eacnamaíoch ar sholáthair siad feithicil, córas, comhpháirt, aonad teicniúil ar leithligh, páirt nó trealamh dó.







CAIBIDIL III

NÓSANNA IMEACHTA LE HAGHAIDH CINEÁLCHEADÚ AE

Airteagal 22

Nósanna imeachta le haghaidh cineálcheadú AE

1. I gcás ina mbeidh monaróir ag cur isteach ar chineálcheadú feithicle ina hiomláine, féadfaidh sé ceann amháin de na nósanna imeachta seo a leanas a roghnú: (a) cineálcheadú céim ar chéim; (b) cineálcheadú aonchéime; (c) cineálcheadú measctha.

Ina theannta sin, féadfaidh an monaróir cineálcheadú ilchéimneach a roghnú i gcomhair feithicil neamhiomlán nó feithicil lánchríochnaithe.

2. Gan dochar do cheanglais na ngníomhartha rialála a liostaítear in Iarscríbhinn II, ní infheidhme ach cineálcheadú aonchéime do chineálcheadú córais, cineálcheadú comhpháirte agus cineálcheadú aonaid theicniúil ar leithligh.

3. Déanfar cineálcheadú ilchéimneach a dheonú maidir le cineál feithicle neamhiomláine nó cineál feithicle lánchríochnaithe atá, ó thaobh staid críochnaithe na feithicle de, i gcomhréir leis na sonraí atá san fhillteán faisnéise dá dtagraítear in Airteagal 24 agus a chomhlíonann na ceanglais theicniúla atá leagtha síos sna gníomhartha rialála ábhartha atá liostaithe in Iarscríbhinn II.

Beidh feidhm ag cineálcheadú ilchéimneach maidir le feithiclí iomlána arna dtiontú nó arna modhnú ag monaróir eile tar éis a gcríochnaithe.

4. Ní dheonófar cineálcheadú AE i leith na céime críochnaithe deiridh ach tar éis don údarás ceadaithe a dheimhniú go gcomhlíonann, i gcomhréir leis na nósanna imeachta a leagtar síos in Iarscríbhinn IX, tráth an cheadaithe, an cineál feithicle arna cheadú ag an gcéim dheiridh na ceanglais theicniúla uile is infheidhme tráth an cheadaithe. Cuimseoidh an fíorú seiceáil dhoiciméadach ar na ceanglais go léir atá cumhdaithe ag cineálcheadú AE i leith cineál feithicle neamhiomláine arna dheonú le linn nós imeachta ilchéimneach, lena n-áirítear i gcás inar deonaíodh cineálcheadú AE é le haghaidh catagóir feithicle eile.

5. Roghnú nós imeacht chineálcheadú AE dá dtagraítear i mír 1, ní dhéanfaidh sé difear do na ceanglais is infheidhme nach mór don chineál feithicle ceadaithe a chomhlíonadh tráth a ndeonaítear cineálcheadú na feithicle ina hiomláine.

6. Ina theannta sin, féadfaidh monaróir aonair cineálcheadú ilchéimneach a úsáid, ar choinníoll nach n-úsáidfear é chun dul timpeall ar na ceanglais is infheidhme maidir le feithiclí a thógtar in aon chéim amháin. Chun críocha Airteagal 41, Airteagal 42 agus Airteagal 49, ní mheasfar gur feithiclí a tógadh go hilchéimneach iad feithiclí a thóg aon mhonaróir amháin.

Airteagal 23

Iarratas ar chineálcheadú AE

1. Déanfaidh an monaróir iarratas ar chineálcheadú AE agus an fillteán faisnéise dá dtagraítear in Airteagal 24 a chur faoi bhráid an údaráis ceadaithe.

2. Ní thíolacfar ach aon iarratas amháin i leith cineál áirithe feithicle, córais, comhpháirte nó aonaid theicniúil ar leithligh. Ní thíolacfar an t-aon iarratas amháin sin ach in aon Bhallstát amháin agus ní chuirfear ach faoi bhráid aon údarás ceadaithe amháin laistigh den Bhallstát sin é.

Ní fhéadfar aon iarratas nua a thíolacadh i mBallstát eile maidir leis an gcineál céanna feithicle, córais, comhpháirte nó aonaid theicniúil más rud é:

(a) gur dhiúltaigh údarás ceadaithe cineálcheadú a dheonú don chineál sin;

(b) go ndearna údarás ceadaithe cineálcheadú don chineál sin a tharraingt siar; nó

(c) go ndearna an monaróir iarratas ar chineálcheadú don chineál sin a chúlghairm.

Diúltóidh an t-údarás ceadaithe d'iarratas ar chineálcheadú, ar ainmniú de chineál éagsúil é, nó ar chineálcheadú do mhodhnú i dtaca le hiarratas roimhe sin i gcás nach leor na hathruithe chun gurb ann do chineál nua feithicle, córais, comhpháirte nó aonaid theicniúil.

3. In iarratas ar chineálcheadú AE de chineál áirithe feithicle, córais, comhpháirte nó aonaid theicniúil ar leithligh, áireofar dearbhú ón monaróir ina ndeimhnítear, i gcomhréir leis an dara fomhír de mhír 2, an méid seo a leanas: (a) nach ndearna an monaróir iarratas ar chineálcheadú AE don chineál céanna a chur faoi bhráid aon údarás ceadaithe eile, agus nár dheonaigh aon údarás ceadaithe eile ceadú den sórt sin don mhonaróir; (b) nár dhiúltaigh aon údarás ceadaithe cineálcheadú a dheonú don chineál sin; (c) nach ndearna aon údarás ceadaithe cineálcheadú don chineál sin a tharraingt siar; agus (d) nár chúlghair an monaróir iarratas ar chineálcheadú don chineál sin.

4. Cuirfear iarratas ar leith isteach i gcás gach cineál feithicle, córais, comhpháirte nó aonaid theicniúil ar leithligh atá le ceadú.

Airteagal 24

Fillteán faisnéise

1. Beidh na nithe seo a leanas san fhillteán faisnéise: (a) doiciméad faisnéise, i gcomhréir leis an teimpléid a leagtar síos sna gníomhartha cur chun feidhme dá dtagraítear i mír 4, do chineálcheadú aonchéime nó do chineálcheadú measctha feithicle ina hiomláine nó chineálcheadú céim ar chéim feithicle ina hiomláine nó, i gcás cineálcheadú córais, comhpháirte nó aonaid theicniúil ar leithligh, i gcomhréir leis an ngníomh rialála ábhartha a liostaítear in Iarscríbhinn II; (b) gach sonra, líníocht, grianghraf agus an fhaisnéis ábhartha eile ar fad; (c) i gcás feithiclí, léiriú ar an nós imeachta nó na nósanna imeachta arna roghnú i gcomhréir le hAirteagal 22(1); (d) aon fhaisnéis bhreise a iarrann an t-údarás ceadaithe i gcomhthéacs nós imeachta cineálcheadaithe AE.

2. Sa doiciméad faisnéise dá dtagraítear i bpointe (a) de mhír 1 le haghaidh cineálcheadú feithicle ina hiomláine, beidh sraith iomlán d'fhaisnéis faoi shaintréithe an chineáil feithicle atá de dhíth ar an údarás ceadaithe chun an cineál feithicle a shainaithint agus chun an nós imeachta cineálcheadaithe a sheoladh mar is cuí.

3. Déanfaidh an monaróir an fillteán faisnéise a chur faoi bhráid an údaráis ceadaithe i bhformáid leictreonach ar formáid í a bheidh inghlactha ag an údarás sin. Féadfaidh an t-údarás ceadaithe glacadh freisin le fillteáin faisnéise a thíolactar i bhformáid páipéir.

4. Glacfaidh an Coimisiún gníomhartha cur chun feidhme lena leagtar síos an teimpléad don doiciméad faisnéise agus d'aon chuid den fhillteán faisnéise, agus formáid chomhchuibhithe leictreonach chun críocha mhír 3 den Airteagal seo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2). Déanfar an chéad cheann de na gníomhartha cur chun feidhme sin a ghlacadh faoin 5 Iúil 2020.

Airteagal 25

Faisnéis bhreise atá le soláthar le hiarratas ar chineálcheadú AE

1. Beidh ag gabháil le hiarratas ar chineálcheadú céim ar chéim, de bhreis ar an bhfillteán faisnéise dá dtagraítear in Airteagal 24, an tsraith iomlán de dheimhnithe ar chineálcheadú AE nó deimhnithe ar chineálcheadú NA, agus de na ceangaltáin a ghabhann leo, a cheanglaítear de bhun na ngníomhartha rialála a liostaítear in Iarscríbhinn II.

I gcás cineálcheadú córais, cineálcheadú comhpháirte nó cineálcheadú aonaid theicniúil ar leithligh, de bhun na ngníomhartha rialála a liostaítear in Iarscríbhinn II, beidh rochtain ag an údarás ceadaithe ar an bhfillteán faisnéise agus, más infheidhme, ar na deimhnithe ar chineálcheadú AE agus ar na ceangaltáin a ghabhann leo agus go dtí go ndeonófar cineálcheadú na feithicle ina hiomláine nó go dtí go ndiúltófar é.

2. Beidh ag gabháil le hiarratas ar chineálcheadú measctha, de bhreis ar an bhfillteán faisnéise dá dtagraítear in Airteagal 24, na deimhnithe ar chineálcheadú AE nó deimhnithe ar chineálcheadú NA, agus na ceangaltáin a ghabhann leo, a cheanglaítear de bhun na ngníomhartha rialála a liostaítear in Iarscríbhinn II.

I gcás córais nár cuireadh aon deimhniú ar chineálcheadú AE nó deimhniú ar chineálcheadú NA isteach ina leith, beidh ag gabháil leis an iarratas, de bhreis ar an bhfillteán faisnéise dá dtagraítear in Airteagal 24, an fhaisnéis is gá chun na córais sin a cheadú le linn chéim ceadaithe na feithicle, agus tuarascáil tástála in ionad an deimhnithe ar chineálcheadú AE nó an deimhnithe ar chineálcheadú NA.

3. Beidh ag gabháil le hiarratas ar chineálcheadú ilchéimneach an fhaisnéis seo a leanas: (a) sa chéad chéim, na codanna sin den fhillteán faisnéise agus de na deimhnithe ar chineálcheadú AE, deimhnithe ar chineálcheadú NA nó, más infheidhme, na tuarascálacha tástála, a bhaineann le staid chríochnaithe na bonnfheithicle; (b) sa dara céim agus sna céimeanna ina diaidh sin, na codanna sin den fhillteán faisnéise agus de dheimhnithe ar chineálcheadú AE nó deimhnithe ar chineálcheadú NA a bhaineann leis an gcéim chríochnaithe reatha, maille le cóip de dheimhniú ar chineálcheadú AE feithicle ina hiomláine a eisíodh sa chéim tógála roimhe sin, mar aon le gach mionsonra faoi aon athruithe a rinne an monaróir ar an bhfeithicil nó faoi aon ní a chuir an monaróir léi.

Déanfar an fhaisnéis atá sonraithe sa mhír seo a sholáthar i gcomhréir le hAirteagal 24(3).

4. Beidh rochtain ag an údarás ceadaithe agus ag na seirbhísí teicniúla ar bhogearraí agus ar algartaim na feithicle de réir mar a mheasann siad gá a bheith leis an rochtain sin chun a gcuid gníomhaíochtaí a dhéanamh.

Féadfaidh an t-údarás ceadaithe agus na seirbhísí teicniúla a chur de cheangal ar an monaróir doiciméadacht a sholáthar nó aon fhaisnéis bhreise is gá chun go bhféadfaidh an t-údarás ceadaithe nó na seirbhísí teicniúla na córais a thuiscint ar leibhéal iomchuí, lena n-áirítear próiseas forbartha an chórais agus coincheap an chórais, mar aon le feidhmeanna na mbogearraí agus na n-algartam is gá chun a fhíorú go gcomhlíontar ceanglais an Rialacháin seo, cinneadh a dhéanamh maidir leis na tástálacha is gá a dhéanamh nó forghníomhú na dtástálacha sin a éascú.







CAIBIDIL IV

SEOLADH NÓSANNA IMEACHTA LE HAGHAIDH CINEÁLCHEADÚ AE

Airteagal 26

Forálacha ginearálta maidir le seoladh nósanna imeachta le haghaidh cineálcheadú AE

1. Ní fhéadfar ach aon chineálcheadú AE amháin a dheonú i gcás gach cineál feithicle, córais, comhpháirte nó aonaid theicniúil ar leithligh.

2. Údarás ceadaithe, ar cuireadh iarratas faoina bhráid i gcomhréir le hAirteagal 23, ní dheonóidh sé cineálcheadú AE ach amháin tar éis dó an méid seo a leanas ar fad a fhíorú: (a) comhréireacht na socruithe táirgthe dá dtagraítear in Airteagal 31; (b) gur tíolacadh an dearbhú dá dtagraítear in Airteagal 23(3); (c) go gcomhlíonann an cineál feithicle, córais, comhpháirte nó aonaid theicniúil ar leithligh na ceanglais is infheidhme; (d) i gcás cineálcheaduithe feithiclí ina n-iomláine i gcomhréir leis na nósanna imeachta maidir le cineálcheadú céim ar chéim, measctha nó ilchéimneach, fíoróidh an t-údarás ceadaithe, i gcomhréir le hAirteagal 22(4), go bhfuil na córais, na comhpháirteanna agus na haonaid theicniúla ar leithligh cumhdaithe ag cineálcheaduithe bailí ar leith a deonaíodh de bhun na gceanglas a bhí infheidhme tráth ar deonaíodh cineálcheadú na feithicle ina hiomláine.

3. Beidh feidhm ag na nósanna imeachta maidir le cineálcheadú AE atá leagtha amach in Iarscríbhinn III, agus ag na nósanna imeachta maidir le cineálcheadú ilchéimneach, atá leagtha amach in Iarscríbhinn IX.

Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 82, lena leasaítear Iarscríbhinn III agus Iarscríbhinn IV chun forbairtí rialála agus teicneolaíochta a chur san áireamh trí na nósanna imeachta a thabhairt cothrom le dátá maidir le cineálcheadú AE agus maidir le cineálcheadú ilchéimneach.

4. Cuirfidh an t-údarás ceadaithe pacáiste faisnéise i dtoll a chéile ina mbeidh an fillteán faisnéise dá dtagraítear in Airteagal 24, maille leis na tuarascálacha tástála agus gach doiciméad eile a chuir an tseirbhís theicniúil nó an t-údarás ceadaithe leis an bhfillteán faisnéise le linn dóibh a gcúraimí a dhéanamh.

Féadfar an pacáiste faisnéise a choinneáil go leictreonach. Beidh innéacs ann ina léireofar go soiléir leathanaigh uile agus formáid gach doiciméid, agus ina mbeidh taifead cróineolaíoch ar aon athruithe ar chineálcheadaithe AE.

Coinneoidh an t-údarás ceadaithe an pacáiste faisnéise ar fáil ar feadh tréimhse 10 mbliana tar éis dheireadh bhailíocht an chineálcheadaithe AE lena mbaineann.

5. Diúltóidh an t-údarás ceadaithe cineálcheadú AE a dheonú i gcás ina gcinnfidh sé go bhfuil cineál feithicle, córais, comhpháirte nó aonaid theicniúil ar leithligh a chomhlíonann na ceanglais is infheidhme, ina riosca tromchúiseach in ainneoin sin do shábháilteacht nó go bhféadfadh sé díobháil thromchúiseach a dhéanamh don chomhshaol nó don tsláinte phoiblí. Sa chás sin, déanfaidh sé comhad mionsonraithe a sheoladh láithreach chuig údaráis cheadaithe na mBallstát eile agus chuig an gCoimisiún ina míneofar na cúiseanna atá leis an gcinneadh agus ina leagfar amach an fhianaise atá leis.

6. I gcomhréir le hAirteagal 22(4), i gcás na nósanna imeachta maidir le cineálcheadú céim ar chéim, measctha agus ilchéimneach, diúltóidh an t-údarás ceadaithe cineálcheadú de chuid AE a dheonú, i gcás ina gcinnfidh sé nach gcomhlíonann córais, comhpháirteanna nó aonaid theicniúla ar leithligh na ceanglais atá leagtha amach sa Rialachán seo.

Iarrfaidh an t-údarás ceadaithe ar na húdaráis cheadaithe a dheonaigh cineálcheaduithe do na córais, comhpháirteanna nó aonaid theicniúla ar leithligh gníomhú i gcomhréir le hAirteagal 54(2).

Airteagal 27

Fógra a thabhairt faoi chineálcheadú AE arna dheonú, arna leasú, arna dhiúltú agus arna tharraingt siar

1. Agus deimhniú ar chineálcheadú AE á eisiúint nó á leasú aige, déanfaidh an t-údarás ceadaithe cóip den deimhniú ar chineálcheadú AE i gcás gach cineál feithicle, córais, comhpháirte agus aonad teicniúil ar leithligh ar dheonaigh sé cineálcheadú ina leith, maille leis na ceangaltáin a ghabhann leis, lena n-áirítear na tuarascálacha tástála dá dtagraítear in Airteagal 30, a chur ar fáil d'údaráis cheadaithe na mBallstát eile, do na húdaráis um fhaireachas margaidh agus don Choimisiún. Cuirfear an chóip sin ar fáil trí chóras leictreonach malairte comhchoiteann slán i gcomhréir leis na gníomhartha cur chun feidhme dá dtagraítear i mír 3 den Airteagal seo.

2. Cuirfidh an t-údarás ceadaithe údaráis cheadaithe na mBallstát eile agus an Coimisiún ar an eolas gan mhoill faoi aon chineálcheadú AE a dhiúltaigh sé nó a tharraing sé siar, agus cuirfidh sé na cúiseanna a bhí leis an gcinneadh sin in iúl dóibh, tríd an gcóras leictreonach malairte comhchoiteann slán i gcomhréir leis na gníomhartha cur chun feidhme dá dtagraítear i mír 3.

3. I dtaca leis an gcóras leictreonach malairte comhchoiteann slán, glacfaidh an Coimisiún gníomhartha cur chun feidhme lena leagfar síos formáid na ndoiciméad leictreonach atá le cur ar fáil, an sásra malairte, na nósanna imeachta i ndáil leis na húdaráis a chur ar an eolas faoi dheonú chineálcheaduithe AE, faoi leasuithe orthu, diúltuithe dóibh agus aistarraingtí díobh agus faoi na bearta ábhartha slándála. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 82(2). Déanfar an chéad cheann de na gníomhartha cur chun feidhme sin a ghlacadh faoin 5 Iúil 2020.

Airteagal 28

Deimhniú ar chineálcheadú AE

1. Beidh na ceangaltáin seo a leanas ag gabháil leis an deimhniú ar chineálcheadú AE: (a) an pacáiste faisnéise dá dtagraítear in Airteagal 26(4); (b) na tuarascálacha tástála dá dtagraítear in Airteagal 30 i gcás cineálcheadú córais, comhpháirte nó aonaid theicniúla ar leithligh, nó an bhileog torthaí tástála i gcás cineálcheadaithe feithicle ina hiomláine; (c) i gcás an chineálcheadaithe feithicle ina hiomláine, ainm agus sampla de shíniú an duine nó na ndaoine atá údaraithe le deimhnithe comhréireachta a shíniú agus ráiteas maidir le post an duine nó na ndaoine sin sa chuideachta; (d) i gcás an chineálcheadaithe feithicle ina hiomláine, cóip de dheimhniú comhréireachta den chineál feithicle agus í comhlánaithe.

2. Tabharfar uimhir uathúil don deimhniú ar chineálcheadú AE i gcomhréir le córas uimhrithe comhchuibhithe, agus, ar a laghad, beifear in ann, dá bharr sin, an Ballstát a dheonaigh an cineálcheadú AE a aithint agus na ceanglais lena bhfuil cineál na feithicle, an chórais, na comhpháirte nó an aonaid theicniúil ar leithligh i gcomhréir, a shainaithint.

3. Glacfaidh an Coimisiún gníomhartha cur chun feidhme lena leagtar síos na teimpléid don deimhniú ar chineálcheadú AE, don chóras uimhrithe comhchuibhithe agus don bhileog torthaí tástála, faoi seach, lena n-áirítear na formáidí leictreonacha ábhartha, a chur ar fáil. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2). Déanfar an chéad cheann de na gníomhartha cur chun feidhme sin a ghlacadh faoin 5 Iúil 2020.

4. I ndáil le gach cineál feithicle, córais, comhpháirte agus aonaid theicniúil ar leithligh, déanfaidh an t-údarás ceadaithe an méid seo a leanas: (a) na ranna ábhartha uile den deimhniú ar chineálcheadú AE a chomhlánú, lena n-áirítear na ceangaltáin a ghabhann leis; (b) an t-innéacs a ghabhann leis an bpacáiste faisnéise mar a thagraítear dó in Airteagal 26(4) a thiomsú; (c) an deimhniú comhlánaithe ar chineálcheadú AE agus na ceangaltáin a ghabhann leis, a eisiúint don mhonaróir gan mhoill.

5. I gcás cineálcheadú AE ar cuireadh srian ar a bhailíocht i gcomhréir le hAirteagal 39 agus le hAirteagal 43 nó le Cuid III d'Iarscríbhinn II, nó nach bhfuil feidhm ina leith ag forálacha áirithe den Rialachán seo nó de na gníomhartha rialála a liostaítear in Iarscríbhinn II, sonrófar sa deimhniú ar chineálcheadú AE cé na srianta nó na forálacha ábhartha nach bhfuil feidhm acu.

6. I gcás inarb é an nós imeachta maidir le cineálcheadú mheasctha a roghnóidh monaróir feithicle, comhlánóidh an t-údarás ceadaithe an pacáiste faisnéise dá dtagraítear in Airteagal 26(4) trí na tagairtí do na tuarascálacha tástála a chur leis dá dtagraítear in Airteagal 30 i gcás na gcóras, na gcomhpháirteanna nó na n-aonad teicniúil ar leithligh nach bhfuil aon deimhniú ar chineálcheadú AE eisithe ina leith. Sonróidh an t-údarás ceadaithe freisin sa phacáiste faisnéise na ceanglais theicniúla na ngníomhartha rialála a liostaítear in Iarscríbhinn II ar tástáladh an fheithicil ina gcoinne.

7. I gcás inarb é an nós imeachta maidir le cineálcheadú aonchéime a roghnóidh monaróir feithicle, déanfaidh an t-údarás ceadaithe liosta de ghníomhartha rialála ábhartha a chur ag gabháil leis an deimhniú ar chineálcheadú AE i gcomhréir leis an teimpléad atá sna gníomhartha cur chun feidhme dá dtagraítear i mír 3.

Airteagal 29

Forálacha sonracha maidir le cineálcheaduithe AE i leith córas, comhpháirteanna agus aonaid theicniúla ar leithligh

1. Deonófar cineálcheadú AE i leith córas, comhpháirt nó aonad teicniúil ar leithligh atá i gcomhréir leis na sonraí san fhillteán faisnéise dá dtagraítear in Airteagal 24 agus a chomhlíonann na ceanglais theicniúla atá leagtha síos sna gníomhartha ábhartha rialála atá liostaithe in Iarscríbhinn II.

2. I gcás ina mbeidh comhpháirteanna nó aonaid theicniúla ar leithligh, bídís ceaptha le haghaidh deisiú, seirbhísiú nó cothabháil nó ná bíodh, cumhdaithe freisin ag cineálcheadú córais i leith feithicle, ní bheidh gá le haon chineálcheadú comhpháirte ná le haon chineálcheadú aonaid theicniúil ar leithligh sa bhreis air sin ach amháin má fhoráiltear maidir leis an gcineálcheadú sin sna gníomhartha ábhartha rialála atá liostaithe in Iarscríbhinn II.

3. Más i gcomhcheangal le páirteanna eile den fheithicil, a chomhlíontar feidhm comhpháirte nó aonaid theicniúil ar leithligh, nó más i gcomhcheangal le páirteanna eile den fheithicil a chuireann comhpháirt nó aonad teicniúil ar leithligh sainghné ar fáil, sa dóigh nach féidir an comhlíonadh a fhíorú ach amháin nuair atá an chomhpháirt nó an t-aonad teicniúil ar leithligh ag obair i gcomhcheangal leis na páirteanna eile sin den fheithicil, cuirfear srian dá réir le raon feidhme chineálcheadú AE na comhpháirte sin nó an aonaid theicniúil ar leithligh sin.

I gcásanna den sórt sin, sonrófar sa deimhniú ar chineálcheadú AE aon srianta ar úsáid na comhpháirte nó an aonaid theicniúil ar leithligh agus luafar ann na coinníollacha speisialta a bhaineann lena feistiú na comhpháirte nó an aonaid theicniúil ar leithligh i bhfeithicil.

I gcás ina mbeidh an chomhpháirt nó an t-aonad teicniúil ar leithligh sin feistithe i bhfeithicil, fíoróidh an t_údarás ceadaithe, tráth a gceadófar an fheithicil, go bhfuil an chomhpháirt nó an t-aonad teicniúil ar leithligh i gcomhréir leis na srianta uile i dtaobh a n-úsáide nó na gcoinníollacha a bhaineann lena bhfeistiú.

Airteagal 30

Tástálacha arna gceangal le haghaidh chineálcheadú AE

1. Chun críocha cineálcheaduithe AE a dheonú, fíoróidh an t-údarás ceadaithe go gcomhlíonfar ceanglais theicniúla an Rialacháin seo trí bhíthin tástálacha iomchuí a dhéanfaidh a chuid seirbhísí teicniúla.

2. Déanfar taifead, i dtuarascáil tástála, ar bhuneilimintí na dtástálacha, lena n-áirítear taifead ar na ceanglais theicniúla, ar fíoraíodh, trí na tástálacha, gur comhlíonadh iad.

3. Glacfaidh an Coimisiún gníomhartha cur chun feidhme lena leagfar síos formáid na dtuarascálacha tástála. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 83(2). Déanfar an chéa